Šis dokumentas yra patvirtintas Tibsovo vaistinio preparato informacinis dokumentas, kuriame nurodyti pakeitimai, padaryti po ankstesnės vaistinio preparato informacinių dokumentų keitimo procedūros (EMEA/H/C/005936/N/0009). 
Daugiau informacijos rasite Europos vaistų agentūros tinklalapyje adresu: https://www.ema.europa.eu/en/medicines/human/EPAR/tibsovo

I PRIEDAS

PREPARATO CHARAKTERISTIKŲ SANTRAUKA

Vykdoma papildoma šio vaistinio preparato stebėsena. Tai padės greitai nustatyti naują saugumo informaciją. Sveikatos priežiūros specialistai turi pranešti apie bet kokias įtariamas nepageidaujamas reakcijas. Apie tai, kaip pranešti apie nepageidaujamas reakcijas, žr. 4.8 skyriuje.
1.
VAISTINIO PREPARATO PAVADINIMAS

Tibsovo 250 mg plėvele dengtos tabletės

2.
KOKYBINĖ IR KIEKYBINĖ SUDĖTIS
Kiekvienoje plėvele dengtoje tabletėje yra 250 mg ivosidenibo.
Pagalbinė medžiaga, kurios poveikis žinomas

Kiekvienoje plėvele dengtoje tabletėje yra laktozės monohidrato, atitinkančio 9,5 mg laktozės (žr. 4.4 skyrių).
Visos pagalbinės medžiagos išvardytos 6.1 skyriuje.

3.
FARMACINĖ FORMA
Plėvele dengta tabletė (tabletė).
Mėlyna, ovalo formos, maždaug 18 mm ilgio plėvele dengta tabletė, kurios vienoje pusėje įspausta „IVO“, kitoje pusėje – „250“.
4.
KLINIKINĖ INFORMACIJA
4.1
Terapinės indikacijos

Tibsovo kartu su azacitidinu skirtas suaugusiųjų pacientų, kuriems yra naujai diagnozuota ūminė mieloidinė leukemija (ŪML) su izocitrato dehidrogenazės-1 (IDH1) R132 mutacija ir kuriems netinka įprastinė indukcinė chemoterapija, gydymui (žr. 5.1 skyrių).

Tibsovo monoterapija skirta suaugusiems pacientams, kuriems yra lokaliai progresavusi ar metastazavusi cholangiokarcinoma su IDH1 R132 mutacija ir kuriems jau buvo skirtas bent vienas ankstesnis sisteminis gydymas, gydyti (žr. 5.1 skyrių).
4.2
Dozavimas ir vartojimo metodas
Gydymas turi būti pradėtas prižiūrint gydytojams, turintiems gydymo vaistiniais preparatais nuo vėžio patirties.
Prieš Tibsovo vartojimą pacientams naudojant tinkamą diagnostinį testą turi būti patvirtinta IDH1 R132 mutacija.

Dozavimas
Ūminė mieloidinė leukemija
Rekomenduojama dozė yra 500 mg ivosidenibo (2 x 250 mg tabletės) per burną vieną kartą per parą 1-28 kiekvieno ciklo dienomis.
 Ivosidenibo vartojimą reikia pradėti 1 ciklo 1 dieną kartu su azacitidinu 75 mg/m2 kūno paviršiaus ploto į veną arba po oda vieną kartą per parą kiekvieno 28 dienų ciklo 1–7 dienomis. Pirmąjį gydymo azacitidinu ciklą būtina skirti 100 % dozės. Pacientus rekomenduojama gydyti ne mažiau kaip 6 ciklus.

Apie azacitidino dozavimą ir vartojimo metodą informacijos pateikiama išsamioje azacitidino preparato charakteristikų santraukoje.

Gydymą reikia tęsti tol, kol pasireiškia ligos progresavimas arba kol pacientas gydymo nebetoleruoja.
Cholangiokarcinoma
Rekomenduojama dozė yra 500 mg ivosidenibo (2 x 250 mg tabletės) per burną vieną kartą per parą.

Gydymą reikia tęsti tol, kol pasireiškia ligos progresavimas arba kol pacientas gydymo nebetoleruoja.

Praleistos arba pavėluotos dozės
Jei dozė praleidžiama arba neišgeriama įprastu laiku, tabletes reikia išgerti kuo greičiau per 12 valandų po praleistos dozės. Dviejų dozių 12 valandų laikotarpiu vartoti negalima. Kitą dieną tablečių reikia vartoti kaip įprasta.

Jei dozė išvemiama, pakaitinių tablečių vartoti negalima. Tabletes reikia vartoti kaip įprasta kitą dieną.
Atsargumo priemonės, kurių reikia imtis prieš vartojimą, ir stebėjimas

Prieš pradedant gydymą turi būti užrašyta elektrokardiograma (EKG). Prieš pradedant gydymą, pagal širdies susitraukimų dažnį koreguotas QT (QTc) turi būti trumpesnis nei 450 ms, o esant nenormaliam QT, gydytojai turi iš naujo kruopščiai įvertinti ivosidenibo skyrimo naudos ir rizikos santykį. Jei QTc intervalas yra pailgėjęs (nuo 480 ms iki 500 ms), gydymas ivosidenibu turi būti pradedamas tik išimtiniais atvejais ir atidžiai stebint paciento būklę.
EKG turi būti užrašoma prieš pradedant gydymą, bent kartą per savaitę per pirmąsias 3 gydymo savaites, o vėliau kas mėnesį, jei QTc intervalas išlieka ≤ 480 ms. Nenormalūs QTc intervalo pokyčiai turi būti koreguojami nedelsiant (žr. 1 lentelę ir 4.4 skyrių). Esant įtarimų keliantiems simptomams, EKG turi būti užrašoma pagal klinikinį poreikį.
Kartu vartojami QTc intervalą ilginantys vaistiniai preparatai arba vidutinio stiprumo ar stiprūs CYP3A4 inhibitoriai gali padidinti QTc intervalo pailgėjimo riziką, todėl, jei įmanoma, gydymo Tibsovo metu jų reikia vengti. Jei nėra tinkamos alternatyvos, pacientus reikia gydyti imantis atsargumo priemonių ir atidžiai stebėti, ar neprailgėja QTc intervalas. Prieš pradedant kombinuotąjį gydymą, reikia užrašyti EKG, ją stebėti kas savaitę bent 3 savaites, o vėliau − pagal klinikines indikacijas (žr. toliau ir 4.4, 4.5 bei 4.8 skyrius).
Prieš pradedant vartoti Tibsovo, pirmąjį gydymo mėnesį bent kartą per savaitę, antrąjį mėnesį − per dvi savaites, o vėlesniu gydymo laikotarpiu – kiekvieno vizito pas gydytoją metu (jei yra klinikinių indikacijų) reikia atlikti bendrą kraujo tyrimą ir biocheminių parametrų ištyrimą.
Dozės keitimas kartu vartojant vidutinio stiprumo arba stiprių CYP3A4 inhibitorių
Jei vidutinio stiprumo arba stiprių CYP3A4 inhibitorių vartojimo išvengti neįmanoma, rekomenduojamą ivosidenibo dozę reikia sumažinti iki 250 mg (1 x 250 mg tabletė) vieną kartą per parą. Jei vidutinio stiprumo arba stipraus CYP3A4 inhibitoriaus vartojimas nutraukiamas, ivosidenibo dozę reikia padidinti iki 500 mg praėjus bent 5 CYP3A4 inhibitoriaus pusinės eliminacijos laikams (žr. pirmiau ir 4.4 bei 4.5 skyrius).
Dozės keitimo ir gydymo rekomendacijos pasireiškus nepageidaujamoms reakcijoms
	1 lentelė. Rekomenduojamas dozės keitimas pasireiškus nepageidaujamoms reakcijoms

	Nepageidaujama reakcija
	Rekomenduojami veiksmai

	Diferenciacijos sindromas
(žr. 4.4 ir 4.8 skyrius)
	· Jei įtariamas diferenciacijos sindromas, mažiausiai 3 dienas skiriama sisteminio poveikio kortikosteroidų, o simptomams išnykus jų vartojimas laipsniškai nutraukiamas. Per anksti nutraukus gydymą, simptomai gali atsinaujinti.

· Pradedama stebėti hemodinamiką, kol simptomai išnyks (stebėjimas turi trukti ne trumpiau kaip 3 dienas).

· Tibsovo vartojimas sustabdomas, jei sunkūs požymiai / simptomai išlieka ilgiau nei 48 valandas po sisteminio poveikio kortikosteroidų vartojimo pradžios.

· Gydymas atnaujinamas 500 mg ivosidenibo vieną kartą per parą, kai požymiai / simptomai yra vidutinio sunkumo arba lengvesni ir pagerėjus klinikinei būklei.

	Leukocitozė (leukocitų skaičius > 25 x 109/l arba absoliutus bendrojo leukocitų skaičiaus padidėjimas nuo pradinio rodmens > 15 x 109/l, žr. 4.4 ir 4.8 skyrius)
	· Pradedamas gydymas hidroksikarbamidu pagal įstaigos priežiūros standartus ir leukafereze pagal klinikines indikacijas.

· Hidroksikarbamido vartojimas laipsniškai nutraukiamas tik tada, kai leukocitozė sumažėja arba išnyksta. Priešlaikinis nutraukimas gali sukelti pasikartojimą.

· Jei pradėjus vartoti hidroksikarbamidą leukocitozė nesumažėjo, Tibsovo vartojimas sustabdomas.

· Gydymas atnaujinamas 500 mg ivosidenibo vieną kartą per parą, kai leukocitozė išnyksta.

	QTc intervalo pailgėjimas nuo ˃ 480 iki 500 ms
(2 laipsnio, žr. 4.4, 4.5 ir 4.8 skyrius)
	· Stebimas ir papildomas elektrolitų kiekis pagal klinikines indikacijas.

· Peržiūrimi ir koreguojami kartu vartojami vaistiniai preparatai, kurie ilgina QTc intervalą (žr. 4.5 skyrių).
· Tibsovo vartojimas sustabdomas, kol QTc intervalas vėl taps ≤ 480 ms.

· Gydymas atnaujinamas 500 mg ivosidenibo vieną kartą per parą po to, kai QTc intervalas vėl tampa ≤ 480 ms.
· EKG stebima ne rečiau kaip kas savaitę 3 savaites ir pagal klinikines indikacijas po to, kai QTc intervalas taps ≤ 480 ms.

	QTc intervalo pailgėjimas ˃ 500 ms 

(3 laipsnio, žr. 4.4, 4.5 ir 4.8 skyrius)
	· Stebimas ir papildomas elektrolitų kiekis pagal klinikines indikacijas.

· Peržiūrimi ir koreguojami kartu vartojami vaistiniai preparatai, kurie ilgina QTc intervalą (žr. 4.5 skyrių).

· Tibsovo vartojimas sustabdomas ir stebima EKG kas 24 valandas, kol QTc intervalas nuo pradinio rodmens skirsis ne daugiau kaip 30 ms arba vėl taps ≤ 480 ms.

· Jei QTc intervalas pailgėja iki > 550 ms, be jau numatyto ivosidenibo vartojimo nutraukimo, apsvarstoma galimybė pacientui taikyti nuolatinį elektrokardiogramos stebėjimą, kol QTc vėl taps < 500 ms.

· Gydymas atnaujinamas 250 mg ivosidenibo vieną kartą per parą po to, kai QTc intervalas nuo pradinio rodmens skirsis ne daugiau kaip 30 ms arba taps ≤ 480 ms.

· EKG stebima ne rečiau kaip kas savaitę 3 savaites ir pagal klinikines indikacijas po to, kai QTc intervalas nuo pradinio rodmens skirsis ne daugiau kaip 30 ms arba taps ≤ 480 ms.

· Jei identifikuojama kita QTc intervalo pailgėjimo priežastis, dozę galima padidinti iki 500 mg ivosidenibo vieną kartą per parą.

	QTc intervalo pailgėjimas su gyvybei pavojingos skilvelių aritmijos požymiais / simptomais 

(4 laipsnio, žr. 4.4, 4.5 ir 4.8 skyrius)
	· Gydymas nutraukiamas visam laikui.

	Kitos 3 laipsnio ar sunkesnės nepageidaujamos reakcijos
	· Tibsovo vartojimas sustabdomas, kol toksinis poveikis susilpnės iki 1 laipsnio ar labiau arba iki pradinio lygio, tada gydymas atnaujinamas 500 mg paros doze (3 laipsnio toksinis poveikis) arba 250 mg paros doze (4 laipsnio toksinis poveikis).

· Jei pasikartoja 3 laipsnio toksinis poveikis (antrą kartą), Tibsovo paros dozė sumažinama iki 250 mg, kol toksinis poveikis išnyks, tada vėl pradedama vartoti 500 mg paros dozę.

· Jei pasikartoja 3 laipsnio toksinis poveikis (trečią kartą) arba pasikartoja 4 laipsnio toksinis poveikis, Tibsovo vartojimas nutraukiamas.


1 laipsnis – lengvas, 2 laipsnis – vidutinio sunkumo, 3 laipsnis – sunkus, 4 laipsnis – pavojingas gyvybei. 

Ypatingos populiacijos
Senyviems pacientams
Senyviems pacientams (≥ 65 metų, žr. 4.8 ir 5.2 skyrius) dozės koreguoti nereikia. Duomenų apie 85 metų ar vyresnius pacientus nėra.
Pacientams, kurių inkstų funkcija sutrikusi
Pacientams, kuriems yra lengvas (aGFG nuo ≥ 60 iki ˂ 90 ml/min./1,73 m2) ar vidutinio sunkumo (aGFG nuo ≥ 30 iki ˂ 60 ml/min./1,73 m2) inkstų funkcijos sutrikimas, dozės koreguoti nereikia. Pacientams, kuriems yra sunkus inkstų funkcijos sutrikimas (aGFG ˂ 30 ml/min./1,73 m2), rekomenduojama dozė nenustatyta. Pacientams, kuriems yra sunkus inkstų funkcijos sutrikimas, Tibsovo būtina vartoti atsargiai ir tokius pacientus būtina atidžiai stebėti (žr. 4.4 ir 5.2 skyrius).
Pacientams, kurių kepenų funkcija sutrikusi
Pacientams, kuriems yra lengvas kepenų funkcijos sutrikimas (A klasė pagal Child-Pugh klasifikaciją), dozės koreguoti nereikia. Pacientams, kuriems yra vidutinio sunkumo ir sunkus kepenų funkcijos sutrikimas (B ir C klasės pagal Child-Pugh klasifikaciją), rekomenduojama dozė nenustatyta. Pacientams, kuriems yra vidutinio sunkumo ir sunkus kepenų funkcijos sutrikimas, Tibsovo būtina vartoti atsargiai ir tokius pacientus būtina atidžiai stebėti (žr. 4.4 ir 5.2 skyrius).

Vaikų populiacija

Tibsovo saugumas ir veiksmingumas vaikams ir paaugliams iki 18 metų dar neištirti. Duomenų nėra.
Vartojimo metodas

Tibsovo yra skirtas vartoti per burną.

Tabletės geriamos vieną kartą per parą maždaug tuo pačiu metu kiekvieną dieną. Pacientai turi nieko nevalgyti 2 valandas prieš tablečių vartojimą ir 1 valandą po jo (žr. 5.2 skyrių). Tabletes reikia nuryti sveikas, užgeriant vandeniu.

Pacientams reikia nurodyti gydymo metu vengti vartoti greipfrutų ir greipfrutų sulčių (žr. 4.5 skyrių). Pacientams taip pat reikia nurodyti nenuryti tablečių buteliuke esančio silikagelio sausiklio (žr. 6.5 skyrių).

4.3
Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

Kartu vartojami stiprūs CYP3A4 induktoriai arba dabigatranas (žr. 4.5 skyrių).

Įgimtas ilgo QT intervalo sindromas.

Buvusi staigi mirtis ar polimorfinė skilvelinė aritmija kraujo giminaičiams.

QT/QTc intervalas > 500 ms, nepriklausomai nuo korekcijos metodo (žr. 4.2 ir 4.4 skyrius).
4.4
Specialūs įspėjimai ir atsargumo priemonės
Diferenciacijos sindromas ūmine mieloidine leukemija sergantiems pacientams

Gauta pranešimų apie diferenciacijos sindromą gydant ivosidenibu (žr. 4.8 skyrių). Negydomas diferenciacijos sindromas gali būti pavojingas gyvybei arba mirtinas (žr. toliau ir 4.2 skyrių). Diferenciacijos sindromas yra susijęs su greita mieloidinių ląstelių proliferacija ir diferenciacija. Jo simptomai yra neinfekcinė leukocitozė, periferinė edema, karščiavimas, dusulys, skystis pleuros ertmėje, hipotenzija, hipoksija, plaučių edema, pneumonitas, skystis perikardo ertmėje, išbėrimas, skysčių perteklius, naviko lizės sindromas ir kreatinino koncentracijos padidėjimas. 
Pacientus reikia informuoti apie diferenciacijos sindromo požymius ir simptomus, patarti jiems pasireiškus nedelsiant kreiptis į gydytoją ir visuomet su savimi nešiotis paciento įpėjamąją kortelę.

Jeigu įtariamas diferenciacijos sindromas, reikia skirti sisteminio poveikio kortikosteroidų ir pradėti stebėti hemodinamiką, kol simptomai išnyks, bet ne trumpiau kaip 3 dienas.

Jeigu pasireiškia leukocitozė, reikia pradėti gydymą hidroksikarbamidu pagal įstaigos priežiūros standartus ir leukafereze pagal klinikines indikacijas (žr. 4.2 skyrių).

Kortikosteroidų ir hidroksikarbamido vartojimą reikia laipsniškai nutraukti tik išnykus simptomams. Per anksti nutraukus gydymą kortikosteroidais ir (arba) hidroksikarbamidu, diferenciacijos sindromo simptomai gali atsinaujinti. Gydymą Tibsovo reikia sustabdyti, jei sunkūs požymiai / simptomai išlieka ilgiau nei 48 valandas po sisteminio poveikio kortikosteroidų vartojimo pradžios, o gydymas atnaujinamas 500 mg ivosidenibo vieną kartą per parą, kai požymiai / simptomai yra vidutinio sunkumo arba lengvesni ir pagerėjus paciento klinikinei būklei.
QTc intervalo pailgėjimas
Gauta pranešimų apie QTc intervalo pailgėjimą gydant ivosidenibu (žr. 4.8 skyrių).

EKG turi būti užrašoma prieš pradedant gydymą, bent kartą per savaitę per pirmąsias 3 gydymo savaites, o vėliau kas mėnesį, jei QTc intervalas išlieka ≤ 480 ms (žr. 4.2 skyrių). Bet kokie nenormalūs QTc intervalo pokyčiai turi būti koreguojami nedelsiant (žr. 4.2 skyrių). Esant įtarimų keliantiems simptomams, EKG turi būti užrašoma pagal klinikinį poreikį. Esant stipriam vėmimui ir (arba) viduriavimui, būtina įvertinti, ar nėra elektrolitų pusiausvyros kraujo serume sutrikimų, ypač hipokalemijos ir magnio koncentracijos pokyčių.
Pacientus reikia informuoti apie QT intervalo pailgėjimo riziką, jo požymius ir simptomus (palpitaciją, svaigulį, apalpimą ar net širdies sustojimą) bei patarti jiems pasireiškus nedelsiant kreiptis į gydytoją.
Kartu vartojami vaistiniai preparatai, kurie ilgina QTc intervalą, arba vidutinio stiprumo ar stiprūs CYP3A4 inhibitoriai gali padidinti QTc intervalo pailgėjimo riziką, todėl, jei įmanoma, gydymo Tibsovo metu jų reikia vengti. Jei nėra tinkamos alternatyvos, pacientus reikia gydyti imantis atsargumo priemonių ir atidžiai stebėti, ar neprailgėja QTc intervalas. EKG reikia užrašyti prieš pradedant kombinuotąjį gydymą, ją stebėti kas savaitę bent 3 savaites, o vėliau − pagal klinikines indikacijas. Jei vidutinio stiprumo arba stiprių CYP3A4 inhibitorių vartojimo išvengti neįmanoma, rekomenduojamą ivosidenibo dozę reikia sumažinti iki 250 mg vieną kartą per parą (žr. 4.2 ir 4.5 skyrius).

Jei diferenciacijos sindromo požymiams / simptomams gydyti kliniškai būtina skirti furozemido (OAT3 substrato), pacientai turi būti atidžiai stebimi dėl elektrolitų pusiausvyros sutrikimų ir QTc intervalo pailgėjimo.

Pacientai, kuriems yra stazinis širdies nepakankamumas arba elektrolitų pusiausvyros sutrikimų, gydymo ivosidenibu metu turi būti atidžiai stebimi, periodiškai atliekant EKG ir elektrolitų tyrimus.

Jei atsiranda QTc intervalo pailgėjimas su gyvybei pavojingos skilvelių aritmijos požymiais ar simptomais, gydymą Tibsovo reikia nutraukti visam laikui (žr. 4.2 skyrių).

Ivosidenibą reikia atsargiai vartoti pacientams, kurių albumino kiekis yra mažesnis už normalų arba kūno svoris yra per mažas.
Sunkus inkstų funkcijos sutrikimas
Ivosidenibo saugumas ir veiksmingumas pacientams, kuriems yra sunkus inkstų funkcijos sutrikimas (aGFG ˂ 30 ml/min./1,73 m2), nenustatyti. Pacientams, kuriems yra sunkus inkstų funkcijos sutrikimas, Tibsovo būtina vartoti atsargiai ir tokius pacientus būtina atidžiai stebėti (žr. 4.2 ir 5.2 skyrius).

Kepenų funkcijos sutrikimas
Ivosidenibo saugumas ir veiksmingumas pacientams, kuriems yra vidutinio sunkumo ir sunkus kepenų funkcijos sutrikimas (B ir C klasės pagal Child-Pugh klasifikaciją), nenustatyti. Pacientams, kuriems yra vidutinio sunkumo ir sunkus kepenų funkcijos sutrikimas, Tibsovo būtina vartoti atsargiai ir tokius pacientus būtina atidžiai stebėti (žr. 4.2 ir 5.2 skyrius).

Pacientams, kuriems yra lengvas kepenų funkcijos sutrikimas (A klasė pagal Child-Pugh klasifikaciją), Tibsovo reikia vartoti atsargiai (žr. 4.8 skyrių).

CYP3A4 substratai
Ivosidenibas sužadina CYP3A4 ir todėl gali sumažinti sisteminę CYP3A4 substratų ekspoziciją.

Jei itrakonazolo ar ketokonazolo vartojimo išvengti negalima, pacientus reikia stebėti, ar nesumažėja priešgrybelinio poveikio veiksmingumas (žr. 4.5 skyrių).
Vaisingos moterys / kontracepcija
Vaisingos moterys turi atlikti nėštumo testą prieš pradedant gydymą Tibsovo ir vengti pastoti gydymo laikotarpiu (žr. 4.6 skyrių).

Vaisingos moterys ir vyrai, kurių partnerės yra vaisingos, gydymo Tibsovo metu ir mažiausiai 1 mėnesį po paskutinės dozės suvartojimo turi naudoti veiksmingas kontracepcijos priemones.

Ivosidenibas gali sumažinti hormoninių kontraceptikų sisteminę koncentraciją, todėl rekomenduojama kartu naudoti barjerinį kontracepcijos metodą (žr. 4.5 ir 4.6 skyrius).
Laktozės netoleravimas
Tibsovo sudėtyje yra laktozės. Šio vaistinio preparato negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija.
Sudėtyje esantis natris
Šio vaistinio preparato vienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

4.5
Sąveika su kitais vaistiniais preparatais ir kitokia sąveika

Kitų vaistinių preparatų poveikis ivosidenibui
Stiprūs CYP3A4 induktoriai

Ivosidenibas yra CYP3A4 substratas. Kartu vartojant stiprių CYP3A4 induktorių (pvz., karbamazepino, fenobarbitalio, fenitoino, rifampicino, paprastosios jonažolės (Hypericum perforatum)), tikėtina, kad sumažės ivosidenibo koncentracija kraujo plazmoje, todėl gydant Tibsovo tokių vaistinių preparatų vartoti draudžiama (žr. 4.3 skyrių). Klinikinių tyrimų, kuriais būtų vertinama ivosidenibo farmakokinetika vartojant CYP3A4 induktorių, neatlikta.
Vidutinio stiprumo ar stiprūs CYP3A4 inhibitoriai

Sveikiems žmonėms pavartojus vienkartinę 250 mg ivosidenibo dozę ir 18 dienų vieną kartą per parą vartojant 200 mg itrakonazolo dozę, ivosidenibo AUC padidėjo 169 % (90 % PI: 145, 195), o Cmax nepakito. Kartu vartojant vidutinio stiprumo arba stiprius CYP3A4 inhibitorius, padidėja ivosidenibo koncentracija kraujo plazmoje. Dėl to gali padidėti QTc intervalo pailgėjimo rizika ir, jei įmanoma, gydant Tibsovo reikia apsvarstyti tinkamų alternatyvių vaistinių preparatų, kurie nėra vidutinio stiprumo ar stiprūs CYP3A4 inhibitoriai, vartojimo galimybę. Jei nėra tinkamos alternatyvos, pacientus reikia gydyti imantis atsargumo priemonių ir atidžiai stebėti, ar neprailgėja QTc intervalas. Jei vidutinio stiprumo arba stiprių CYP3A4 inhibitorių vartojimo išvengti neįmanoma, rekomenduojamą ivosidenibo dozę reikia sumažinti iki 250 mg vieną kartą per parą (žr. 4.2 ir 4.4 skyrius).

· Vidutinio stiprumo CYP3A4 inhibitoriai yra aprepitantas, ciklosporinas, diltiazemas, eritromicinas, flukonazolas, greipfrutai ir greipfrutų sultys, izavukonazolas, verapamilis, atazanaviras.

· Stiprūs CYP3A4 inhibitoriai yra klaritromicinas, itrakonazolas, ketokonazolas, pozakonazolas, ritonaviras, vorikonazolas.
Vaistiniai preparatai, ilginantys QTc intervalą
Kartu vartojami vaistiniai preparatai, kurie ilgina QTc intervalą (pvz., antiaritminiai vaistiniai preparatai, fluorochinolonai, 5‑HT3 receptorių antagonistai, triazolo grupės priešgrybeliniai vaistiniai preparatai), gali padidinti QTc intervalo pailgėjimo riziką, todėl, jei įmanoma, gydymo Tibsovo metu jų reikia vengti. Jei nėra tinkamos alternatyvos, pacientus reikia gydyti imantis atsargumo priemonių ir atidžiai stebėti, ar neprailgėja QTc intervalas (žr. 4.2 ir 4.4 skyrius).

Ivosidenibo poveikis kitiems vaistiniams preparatams
Sąveika su nešikliais
Ivosidenibas slopina P-gp ir gali sužadinti P-gp. Todėl jis gali keisti sisteminę veikliųjų medžiagų, kurias daugiausia perneša P-gp (pvz., dabigatrano), ekspoziciją. Ivosidenibo vartoti kartu su dabigatranu yra draudžiama (žr. 4.3 skyrių).

Ivosidenibas slopina OAT3, organinius anijonus pernešantį polipeptidą 1B1 (OATP1B1) ir organinius anijonus pernešantį polipeptidą 1B3 (OATP1B3). Todėl jis gali padidinti sisteminę OAT3 arba OATP1B1/1B3 substratų ekspoziciją. Gydymo Tibsovo metu, jei įmanoma, reikia vengti kartu vartoti OAT3 substratų (pvz., benzilpenicilino, furozemido) arba jautrių OATP1B1/1B3 substratų (pvz., atorvastatino, pravastatino, rozuvastatino) (žr. 5.2 skyrių). Jei tinkamos alternatyvos nėra, tokius pacientus reikia gydyti atsargiai. Jei diferenciacijos sindromo požymiams / simptomams gydyti kliniškai būtina skirti furozemido (OAT3 substrato), pacientai turi būti atidžiai stebimi dėl elektrolitų pusiausvyros sutrikimų ir QTc intervalo pailgėjimo.
Fermento sužadinimas
Citochromo P450 (CYP) fermentai
Ivosidenibas sužadina CYP3A4, CYP2B6, CYP2C8, CYP2C9 ir gali sužadinti CYP2C19. Dėl to jis gali sumažinti šių fermentų substratų sisteminę ekspoziciją. Gydymo Tibsovo metu reikia apsvarstyti tinkamų alternatyvių vaistinių preparatų, kurie nėra siauro terapinio indekso CYP3A4, CYP2B6, CYP2C8 ar CYP2C9 substratai arba CYP2C19 substratai, vartojimo galimybę. Jei tokių vaistinių preparatų vartojimo išvengti negalima, pacientai turi būti stebimi, ar nesumažėja substrato veiksmingumas (žr. 5.2 skyrių).

· Siauro terapinio indekso CYP3A4 substratai: alfentanilis, ciklosporinas, everolimuzas, fentanilis, pimozidas, chinidinas, sirolimuzas, takrolimuzas, atazanaviras.

· Siauro terapinio indekso CYP2B6 substratai: ciklofosfamidas, ifosfamidas, metadonas.

· Siauro terapinio indekso CYP2C8 substratai: paklitakselis, pioglitazonas, repaglinidas.

· Siauro terapinio indekso CYP2C9 substratai: fenitoinas, varfarinas.

· CYP2C19 substratai: omeprazolas.

Itrakonazolo ar ketokonazolo negalima vartoti kartu su Tibsovo dėl tikėtino priešgrybelinio veiksmingumo sumažėjimo.

Ivosidenibas gali sumažinti hormoninių kontraceptikų sisteminę koncentraciją, todėl bent 1 mėnesį po paskutinės dozės suvartojimo rekomenduojama kartu naudoti barjerinį kontracepcijos metodą (žr. 4.4 ir 4.6 skyrius).
Uridino difosfato gliukuronoziltransferazės (UGT)

Ivosidenibas gali sužadinti UGT, todėl gali sumažėti sisteminė šių fermentų substratų (pvz., lamotrigino, raltegraviro) ekspozicija. Gydymo Tibsovo metu reikėtų apsvarstyti tinkamų alternatyvių vaistinių preparatų, kurie nėra UGT substratai, vartojimo galimybę. Jei tokių vaistinių preparatų vartojimo išvengti negalima, pacientus reikia stebėti, ar nesumažėja UGT substrato veiksmingumas (žr. 5.2 skyrių).
4.6
Vaisingumas, nėštumo ir žindymo laikotarpis
Vaisingos moterys / kontracepcija

Vaisingos moterys turi atlikti nėštumo testą prieš pradedant gydymą Tibsovo ir vengti pastoti gydymo laikotarpiu (žr. 4.4 skyrių).

Vaisingos moterys ir vyrai, kurių partnerės yra vaisingos, gydymo Tibsovo metu ir mažiausiai 1 mėnesį po paskutinės dozės suvartojimo turi naudoti veiksmingas kontracepcijos priemones.

Ivosidenibas gali sumažinti hormoninių kontraceptikų sisteminę koncentraciją, todėl rekomenduojama kartu naudoti alternatyvų kontracepcijos metodą, pvz., barjerinę kontracepciją (žr. 4.4 ir 4.5 skyrius).

Nėštumas

Reikiamų duomenų apie ivosidenibo vartojimą nėštumo metu nėra. Su gyvūnais atlikti tyrimai parodė toksinį poveikį reprodukcijai (žr. 5.3 skyrių).
Tibsovo nerekomenduojama vartoti nėštumo metu ir vaisingoms moterims, kurios nenaudoja veiksmingų kontracepcijos priemonių. Pacientės turi būti informuotos apie galimą riziką vaisiui, jei vaistinio preparato vartojama nėštumo metu arba jei pacientė (arba gydomo paciento vyro partnerė) pastoja gydymo metu arba vieno mėnesio laikotarpiu po paskutinės dozės pavartojimo.
Žindymas

Nežinoma, ar ivosidenibo ir jo metabolitų išsiskiria į motinos pieną. Tyrimų su gyvūnais ivosidenibo ir jo metabolitų išsiskyrimui į pieną įvertinti neatlikta. Pavojaus žindomiems naujagimiams ar kūdikiams negalima atmesti.

Žindymą reikia nutraukti gydymo Tibsovo metu ir mažiausiai 1 mėnesį po paskutinės dozės suvartojimo.

Vaisingumas

Duomenų apie ivosidenibo poveikį žmonių vaisingumui nėra. Tyrimų su gyvūnais, kuriais būtų įvertintas ivosidenibo poveikis vaisingumui, neatlikta. Nepageidaujamas poveikis reprodukciniams organams buvo pastebėtas 28 dienų kartotinės dozės toksinio poveikio tyrimo metu (žr. 5.3 skyrių). Tokio poveikio klinikinė reikšmė nežinoma.

4.7
Poveikis gebėjimui vairuoti ir valdyti mechanizmus

Ivosidenibas gebėjimą vairuoti ir valdyti mechanizmus veikia silpnai. Kai kuriems ivosidenibą vartojantiems pacientams pasireiškė nuovargis ir svaigulys (žr. 4.8 skyrių), todėl, vertinant paciento gebėjimą vairuoti ar valdyti mechanizmus, į tai būtina atsižvelgti.

4.8
Nepageidaujamas poveikis

Naujai diagnozuota ūminė mieloidinė leukemija, kartu vartojant azacitidino
Saugumo duomenų santrauka
Dažniausios nepageidaujamos reakcijos buvo vėmimas (40 %), neutropenija (31 %), trombocitopenija (28 %), QT intervalo pailgėjimas elektrokardiogramoje (21 %), nemiga (19 %).

Dažniausios sunkios nepageidaujamos reakcijos buvo diferenciacijos sindromas (8 %) ir trombocitopenija (3 %).

Pacientams, gydytiems ivosidenibu kartu su azacitidinu, ivosidenibo vartojimo nutraukimo dėl nepageidaujamų reakcijų dažnis buvo 6 %. Nepageidaujamos reakcijos, dėl kurių nutrauktas gydymas, buvo QT intervalo pailgėjimas elektrokardiogramoje (1 %), nemiga (1 %), neutropenija (1 %) ir trombocitopenija (1 %). 

Ivosidenibo dozės vartojimo sustabdymo dėl nepageidaujamų reakcijų dažnis buvo 35 %. Dažniausios nepageidaujamos reakcijos, dėl kurių sustabdytas dozės vartojimas, buvo neutropenija (24 %), QT intervalo pailgėjimas elektrokardiogramoje (7 %), trombocitopenija (7 %), leukopenija (4 %) ir diferenciacijos sindromas (3 %). 

Ivosidenibo dozė dėl nepageidaujamų reakcijų buvo sumažinta 19 % pacientų. Nepageidaujamos reakcijos, dėl kurių mažinta dozė, buvo QT intervalo pailgėjimas elektrokardiogramoje (10 %), neutropenija (8 %) ir trombocitopenija (1 %).
Nepageidaujamų reakcijų santrauka lentelėje
Nepageidaujamų reakcijų dažnis yra pagrįstas tyrimu AG120-C-009, kuriame dalyvavę naujai diagnozuota ŪML sergantys 72 pacientai buvo atsitiktini priskirti vartoti ivosidenibo (500 mg per parą) kartu su azacitidinu ir toks gydymas buvo taikomas. Gydymo Tibsovo trukmės mediana buvo 8 mėnesiai (intervalas nuo 0,1 iki 40,0 mėnesių). Nepageidaujamų reakcijų dažnis pagrįstas dėl bet kokių priežasčių atsiradusių nepageidaujamų reiškinių dažniu, kai dalis nepageidaujamų reiškinių, skaičiuotų kaip nepageidaujamos reakcijos, gali būti susiję su kitomis priežastimis, o ne su ivosidenibo vartojimu, pavyzdžiui, liga, kitais vaistiniais preparatais ar nesusijusiomis priežastimis.
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000). Kiekvienoje dažnio grupėje nepageidaujamos reakcijos pateikiamos mažėjančio sunkumo tvarka.
	2 lentelė. Nepageidaujamos reakcijos į vaistinį preparatą, praneštos pacientams, kuriems buvo naujai diagnozuota ŪML ir kurie buvo gydomi ivosidenibu kartu su azacitidinu klinikinio tyrimo AG120-C-009 metu (N = 72)

	Organų sistemų klasė

	Dažnis
	Nepageidaujamos reakcijos

	Kraujo ir limfinės sistemos sutrikimai
	Labai dažnas

	Diferenciacijos sindromas, leukocitozė, trombocitopenija, neutropenija

	
	Dažnas
	Leukopenija

	Psichikos sutrikimai
	Labai dažnas
	Nemiga

	Nervų sistemos sutrikimai
	Labai dažnas
	Galvos skausmas, svaigulys

	
	Dažnas
	Periferinė neuropatija

	Virškinimo trakto sutrikimai
	Labai dažnas
	Vėmimas1

	
	Dažnas
	Burnos ir ryklės skausmas

	Skeleto, raumenų ir jungiamojo audinio sutrikimai
	Labai dažnas
	Galūnių skausmas, artralgija, nugaros skausmas

	Tyrimai
	Labai dažnas
	QT intervalo pailgėjimas elektrokardiogramoje

	1 Grupuotas terminas apima vėmimą ir šleikštulį.


Anksčiau gydyta, lokaliai progresavusi ar metastazavusi cholangiokarcinoma
Saugumo duomenų santrauka

Dažniausios nepageidaujamos reakcijos buvo nuovargis (43 %), pykinimas (42 %), pilvo skausmas (35 %), viduriavimas (35 %), sumažėjęs apetitas (24 %), ascitas (23 %), vėmimas (23 %), anemija (19 %) ir išbėrimas (15 %).

Dažniausios sunkios nepageidaujamos reakcijos buvo ascitas (2 %), hiperbilirubinemija (2 %) ir cholestazinė gelta (2 %). 

Pacientams, gydytiems ivosidenibu, ivosidenibo vartojimo nutraukimo dėl nepageidaujamų reakcijų dažnis buvo 2 %. Nepageidaujamos reakcijos, dėl kurių nutrauktas gydymas, buvo ascitas (1 %) ir hiperbilirubinemija (1 %).

Ivosidenibo dozės vartojimo sustabdymo dėl nepageidaujamų reakcijų dažnis buvo 16 %. Dažniausios nepageidaujamos reakcijos, dėl kurių sustabdytas dozės vartojimas, buvo hiperbilirubinemija (3 %), alaninaminotransferazės aktyvumo padidėjimas (3 %), aspartataminotransferazės aktyvumo padidėjimas (3 %), ascitas (2 %) ir nuovargis (2 %). 

Ivosidenibo dozė dėl nepageidaujamų reakcijų buvo sumažinta 4 % pacientų. Nepageidaujamos reakcijos, dėl kurių mažinta dozė, buvo QT intervalo pailgėjimas elektrokardiogramoje (3 %) ir periferinė neuropatija (1 %).

Nepageidaujamų reakcijų santrauka lentelėje
Nepageidaujamų reakcijų dažnis yra pagrįstas tyrimu AG120-C-005, kuriame dalyvavę anksčiau gydyta, lokaliai progresavusia ar metastazavusia cholangiokarcinoma sergantys 123 pacientai buvo atsitiktinai priskirti vartoti ivosidenibo (500 mg vieną kartą per parą) ir toks gydymas jiems buvo taikomas. Gydymo Tibsovo trukmės mediana buvo 2,8 mėnesio (intervalas nuo 0,1 iki 45,1 mėnesio; vidurkis (standartinis nuokrypis [SN]) 6,7 (8,2) mėnesio).

Nepageidaujamų reakcijų dažnis pagrįstas dėl bet kokių priežasčių atsiradusių nepageidaujamų reiškinių dažniu, kai dalis nepageidaujamų reiškinių, skaičiuotų kaip nepageidaujamos reakcijos, gali būti susiję su kitomis priežastimis, o ne su ivosidenibo vartojimu, pavyzdžiui, liga, kitais vaistiniais preparatais ar nesusijusiomis priežastimis.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000). Kiekvienoje dažnio grupėje nepageidaujamos reakcijos pateikiamos mažėjančio sunkumo tvarka.
	3 lentelė. Nepageidaujamos reakcijos į vaistinį preparatą, praneštos lokaliai progresavusia ar metastazavusia cholangiokarcinoma sergantiems pacientams, kurie buvo gydomi ivosidenibu tyrimo AG120-C-005 metu (N = 123)

	Organų sistemų klasė


	Dažnis
	Nepageidaujamos reakcijos

	Kraujo ir limfinės sistemos sutrikimai
	Labai dažnas
	Anemija

	Metabolizmo ir mitybos sutrikimai
	Labai dažnas
	Sumažėjęs apetitas

	Nervų sistemos sutrikimai
	Labai dažnas
	Periferinė neuropatija, galvos skausmas

	Virškinimo trakto sutrikimai
	Labai dažnas
	Ascitas, viduriavimas, vėmimas, pykinimas, pilvo skausmas

	Kepenų, tulžies pūslės ir latakų sutrikimai
	Dažnas
	Cholestazinė gelta, hiperbilirubinemija

	Odos ir poodinio audinio sutrikimai
	Labai dažnas
	Išbėrimas1

	Bendrieji sutrikimai ir vartojimo vietos pažeidimai
	Labai dažnas
	Nuovargis

	
	Dažnas
	Griuvimas

	Tyrimai
	Labai dažnas
	Aspartataminotransferazės aktyvumo padidėjimas, bilirubino koncentracijos kraujyje padidėjimas

	
	Dažnas
	QT intervalo pailgėjimas elektrokardiogramoje, alaninaminotransferazės aktyvumo padidėjimas, leukocitų skaičiaus sumažėjimas, trombocitų skaičiaus sumažėjimas

	1 Grupuotas terminas apima išbėrimą, makulopapulinį išbėrimą, eritemą, makulinį išbėrimą, generalizuotą eksfoliacinį dermatitą, vaistinio preparato sukeltą išbėrimą ir padidėjusį jautrumą vaistiniam preparatui.


Atrinktų nepageidaujamų reakcijų apibūdinimas
Diferenciacijos sindromas ūmine mieloidine leukemija sergantiems pacientams (žr. 4.2 ir 4.4 skyrius) 

Tyrimo AG120-C-009 metu iš 72 pacientų, kurie sirgo naujai diagnozuota ŪML ir buvo gydyti Tibsovo kartu su azacitidinu, 14 % pasireiškė diferenciacijos sindromas. Nė vienas pacientas nenutraukė gydymo ivosidenibu dėl diferenciacijos sindromo, o sustabdyti dozės vartojimą, siekiant kontroliuoti požymius / simptomus, prireikė mažai daliai pacientų (3 %). Iš 10 pacientų, kuriems pasireiškė diferenciacijos sindromas, visi pasveiko po gydymo arba sustabdžius Tibsovo dozės vartojimą. Laikotarpio iki diferenciacijos sindromo pasireiškimo mediana buvo 20 dienų. Diferenciacijos sindromas pasireiškė jau po 3 dienų ir praėjus iki 46 dienų nuo kombinuotojo gydymo pradžios.
QTc intervalo pailgėjimas (žr. 4.2, 4.4 ir 4.5 skyrius)

Tyrimo AG120-C-009 metu iš 72 pacientų, kurie sirgo naujai diagnozuota ŪML ir buvo gydyti ivosidenibu kartu su azacitidinu, QT intervalo pailgėjimas elektrokardiogramoje buvo nustatytas 21 % pacientų; 11 % pacientų pasireiškė 3 laipsnio ar sunkesnės reakcijos. Remiantis EKG analize, 15 % ivosidenibu kartu su azacitidinu gydytų pacientų, kuriems buvo atliktas bent vienas EKG įvertinimas po pradinio vertinimo, nustatytas QTc intervalas buvo ˃ 500 ms, 24 % pacientų QTc intervalas nuo pradinio rodmens pailgėjo ˃ 60 ms. Vienas procentas (1 %) pacientų nutraukė gydymą ivosidenibu dėl elektrokardiogramoje pailgėjusio QT intervalo, atitinkamai 7 % ir 10 % pacientų reikėjo sustabdyti dozės vartojimą arba ją sumažinti. Pacientams, gydytiems ivosidenibu, laikotarpio iki QT pailgėjimo pasireiškimo mediana buvo 29 dienos. Elektrokardiogramoje QT intervalo pailgėjimas pasireiškė jau po 1 dienos ir praėjus iki 18 mėnesių nuo gydymo pradžios.

Tyrimo AG120-C-005 metu iš 123 pacientų, kurie sirgo lokaliai progresavusia ar metastazavusia cholangiokarcinoma ir buvo gydyti ivosidenibo monoterapija, elektrokardiogramoje QT intervalo pailgėjimas buvo nustatytas 10 % pacientų; 2 % pacientų pasireiškė 3 laipsnio ar sunkesnės reakcijos. Remiantis EKG analize, 2 % pacientų nustatytas QTc intervalas buvo ˃ 500 ms, o 5 % QTc intervalas nuo pradinio rodmens pailgėjo ˃ 60 ms. Sumažinti dozę, siekiant kontroliuoti požymius / simptomus, prireikė 3 % pacientų. Pacientams, gydytiems ivosidenibo monoterapija, laikotarpio iki QT pailgėjimo pasireiškimo mediana buvo 28 dienos. Elektrokardiogramoje QT intervalo pailgėjimas pasireiškė jau po 1 dienos ir praėjus iki 23 mėnesių nuo gydymo pradžios.

Ypatingos populiacijos
Kepenų funkcijos sutrikimas

Ivosidenibo saugumas ir veiksmingumas pacientams, kuriems yra vidutinio sunkumo ir sunkus kepenų funkcijos sutrikimas (B ir C klasės pagal Child-Pugh klasifikaciją), nenustatyti. Nustatyta dažnesnio nepageidaujamų reakcijų pasireiškimo tendencija pacientams, kuriems yra lengvas kepenų funkcijos sutrikimas (A klasė pagal Child-Pugh klasifikaciją) (žr. 4.2 ir 5.2 skyrius).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas naudodamiesi V priede nurodyta nacionaline pranešimo sistema.
4.9
Perdozavimas

Perdozavus yra tikėtina, kad toksinis poveikis pasireikš su ivosidenibo vartojimu susijusių nepageidaujamų reakcijų sustiprėjimu (žr. 4.8 skyrių). Pacientai turi būti atidžiai stebimi ir jiems turi būti skiriama tinkama palaikomoji priežiūra (žr. 4.2 ir 4.4 skyrius). Specifinio priešnuodžio nuo ivosidenibo perdozavimo nėra.

5.
FARMAKOLOGINĖS SAVYBĖS
5.1
Farmakodinaminės savybės

Farmakoterapinė grupė – antineoplastiniai vaistiniai preparatai, izocitrato dehidrogenazės (IDH) inhibitoriai, ATC kodas – L01XM02.

Veikimo mechanizmas

Ivosidenibas yra mutavusio fermento IDH1 inhibitorius. Mutavęs IDH1 paverčia alfa-ketoglutaratą (α-KG) į 2-hidroksiglutaratą (2-HG), kuris blokuoja ląstelių diferenciaciją ir skatina naviko vystymąsi tiek hematologinių, tiek nehematologinių piktybinių navikų atveju. Ivosidenibo veikimo mechanizmas, išskyrus jo gebėjimą sumažinti 2-HG ir atkurti ląstelių diferenciaciją, nėra iki galo išaiškintas pagal indikacijas.
Farmakodinaminis poveikis

Kartotinės ivosidenibo 500 mg paros dozės sumažino 2-HG koncentraciją kraujo plazmoje hematologiniais piktybiniais navikais ir cholangiokarcinoma su mutavusiu IDH1 sergantiems pacientams iki lygio, maždaug atitinkančio sveikų žmonių rodmenis. Pacientų, sergančių hematologiniais piktybiniais navikais, kaulų čiulpuose ir pacientų, sergančių cholangiokarcinoma, naviko biopsijoje 2-HG koncentracija vidutiniškai (variacijos koeficientas [%VK]) sumažėjo atitinkamai 93,1 % (11,1 %) ir 82,2 % (32,4 %).

Naudojant ivosidenibo koncentracijos-QTc modelį, remiantis 173 pacientų, kurie sirgo ŪML ir vartojo 500 mg ivosidenibo vieną kartą per parą, analize, buvo prognozuojamas nuo koncentracijos priklausomas QTc intervalo pailgėjimas maždaug 17,2 ms (90 % PI: 14,7, 19,7), esant pusiausvyrinei Cmax. Nuo koncentracijos priklausomas QTc intervalo pailgėjimas maždaug 17,2 ms (90 % PI: 14,3, 20,2), esant pusiausvyrinei Cmax vartojant 500 mg paros dozę, buvo pastebėtas remiantis 101 paciento, kuris sirgo cholangiokarcinoma ir vartojo 500 mg ivosidenibo paros dozę, analize (žr. 4.2 ir 4.4 skyrius).
Klinikinis veiksmingumas

Naujai diagnozuota ūminė mieloidinė leukemija, kartu vartojant azacitidino

Tibsovo veiksmingumas ir saugumas buvo įvertinti atlikus atsitiktinių imčių, daugiacentrį, dvigubai aklą, placebu kontroliuotą klinikinį tyrimą (AG120-C-009), kuriame dalyvavo anksčiau negydyta ŪML su IDH1 mutacija sergantys 146 suaugę pacientai, kuriems intensyvi indukcinė chemoterapija buvo netinkama pagal bent vieną iš šių kriterijų: 75 metų ar vyresni, funkcinė būklė pagal Rytų jungtinės onkologijos grupės (angl. Eastern Cooperative Oncology Group, ECOG) įvertinimą 2, sunki širdies ar plaučių liga, kepenų funkcijos sutrikimas, kai bilirubino koncentracija > 1,5 karto viršija viršutinę normos ribą, kreatinino klirensas < 45 ml/min. arba kitos gretutinės ligos. Visiems tiriamiesiems buvo atlikta genų mutacijos analizė, siekiant centralizuotai patvirtinti IDH1 mutaciją iš kaulų čiulpų ir (arba) periferinio kraujo mėginio naudojant Abbott RealTime™ IDH1 testą . Pacientai atsitiktinės atrankos būdu buvo priskirti vartoti Tibsovo 500 mg arba atitinkamą placebą per burną vieną kartą per parą kartu su azacitidinu 75 mg/m2 per parą po oda arba į veną 1 savaitę kas 4 savaites iki tyrimo pabaigos, ligos progresavimo arba nepriimtino toksinio poveikio atsiradimo.

Tibsovo gydytų pacientų amžiaus mediana buvo 76 metai (intervalas nuo 58 iki 84 metų); 58 % pacientų buvo vyrai; 21 % − azijiečiai, 17 % − baltaodžiai, 61 % − nepranešta; funkcinė būklė pagal ECOG įvertinimą buvo 0 (19 %), 1 (44 %) arba 2 (36 %). Septyniasdešimt penki procentai pacientų sirgo de novo ŪML. Apskritai pacientams buvo dokumentuota palanki (4 %), vidutinė (67 %) arba bloga / kita (26 %) citogenetinė rizika, kurią tyrėjai įvertino remdamiesi Nacionalinio išsamiojo vėžio tinklo (angl. National Comprehensive Cancer Network, NCCN) onkologijos klinikinės praktikos gairėmis (2017 m.).

Veiksmingumas buvo paremtas pirmine veiksmingumo vertinamąja baigtimi išgyvenamumu be reiškinių (IBR), matuojamu nuo priskyrimo atsitiktinei imčiai datos iki gydymo nesėkmės, atkryčio po remisijos arba mirties nuo bet kokios priežasties. Gydymo nesėkmė buvo apibrėžiama kaip nesugebėjimas pasiekti visiškos remisijos (VR) iki 24 savaitės. Bendrasis išgyvenamumas (BI), VR dažnis, VR + VR su daliniu hematologiniu atsistatymu (VR + VRh) dažnis ir objektyvaus atsako dažnis (OAD) buvo svarbiausios antrinės veiksmingumo vertinamosios baigtys (4 lentelė ir 1 paveikslas).
	4 lentelė. Veiksmingumo rezultatai pacientams, kuriems buvo naujai diagnozuota ŪML ir kurie kartu vartojo azacitidino

	Vertinamoji baigtis
	Ivosidenibas
 (500 mg per parą) + azacitidinas
N = 72
	Placebas + azacitidinas
N = 74

	Išgyvenamumas be reiškinių, reiškiniai ( %)

Gydymo nesėkmė
Atkrytis
Mirtis
	46 (63,9)

42 (58,3)

3 (4,2)

1 (1,4)
	62 (83,8)

59 (79,7)

2 (2,7)

1 (1,4)

	
Rizikos santykis1 (95 % PI)
	0,33 (0,16, 0,69)

	BI reiškiniai ( %)
	28 (38,9)
	46 (62,2)

	
BI mediana (95 % PI) mėnesiai
	24,0 (11,3, 34,1)
	7,9 (4,1, 11,3)

	Rizikos santykis1 (95 % PI)
	0,44 (0,27, 0,73)

	VR, n ( %)
	34 (47,2)
	11 (14,9)

	
95 % PI4
	(35,3, 59,3)
	(7,7, 25,0)

	
Šansų santykis5 (95 % PI)
	4,76 (2,15, 10,50)

	VR + VRh dažnis, n ( %)
	38 (52,8)
	13 (17,6)

	
95 % PI4
	(40,7, 64,7)
	(9,7, 28,2)

	
Šansų santykis5 (95 % PI)
	5,01 (2,32, 10,81)

	VR + VRn dažnis, n ( %)
	39 (54,2)
	12 (16,2)

	
95 % PI4
	(42,0, 66,0)
	(8,7, 26,6)

	
Šansų santykis5 (95 % PI)
	5,90 (2,69, 12,97)

	PI: pasikliautinieji intervalai; VR = visiška remisija; VRh = visiška remisija su daliniu hematologiniu atsistatymu; VRn = visiška remisija su nevisišku hematologiniu atsistatymu; BI = bendrasis išgyvenamumas; DA = dalinis atsakas. 
1 Rizikos santykis apskaičiuojamas taikant Cox proporcinės rizikos modelį, stratifikuojant pagal atsitiktinės atrankos stratifikacijos veiksnius (ŪML būklę ir geografinį regioną), kai vardiklis yra PBO + AZA.
2 Procentinės dalies PI apskaičiuojami taikant Clopper-Pearson (tikslųjį binominį) metodą. 

3 Cochran-Mantel-Haenszel (CMH) įvertis šansų santykiui apskaičiuojamas, kai vardiklis yra PBO + AZA. 


1 paveikslas. Bendrojo išgyvenamumo (BI) Kaplan-Meier kreivės

AG-120 = ivosidenibas
Atnaujinta OS analizė, atlikta 64,2 % (N = 95) reiškinių, patvirtino kartu su azacitidinu vartojamo Tibsovo (palyginti su kartu su azacitidinu vartojamu placebu) palankų poveikį bendrajam išgyvenamumui, atitinkamai 29,3 mėnesio ir 7,9 mėnesio (RS = 0,42; 95 % PI: 0,27–0,65).

Anksčiau gydyta, lokaliai progresavusi ar metastazavusi cholangiokarcinoma
Tibsovo veiksmingumas buvo įvertintas atlikus atsitiktinių imčių (2:1), daugiacentrį, dvigubai koduotą, placebu kontroliuotą 3 fazės klinikinį tyrimą (tyrimas AG120-C-005) su 185 suaugusiais pacientais, kurie sirgo lokaliai progresavusia arba metastazavusia cholangiokarcinoma su IDH1 R132 mutacija, kurių liga progresavo po bent 1, bet ne daugiau kaip 2 ankstesnių gydymo schemų, įskaitant bent vieną schemą, kai vartota gemcitabino arba 5-FU, ir kurių tikėtinas išgyvenamumas buvo ≥ 3 mėnesiai.

Pacientai atsitiktinės atrankos būdu buvo priskirti vartoti Tibsovo 500 mg per burną vieną kartą per parą arba atitinkamą placebą iki ligos progresavimo arba nepriimtino toksinio poveikio atsiradimo. Atsitiktinė atranka buvo stratifikuota pagal ankstesnių gydymo schemų skaičių (1 arba 2). Tinkamiems pacientams, kuriems atsitiktinės atrankos būdu buvo paskirtas placebas, buvo leista gydymą keisti į Tibsovo po to, kai, tyrėjo vertinimu, buvo dokumentuotas radiografinis ligos progresavimas. Genų mutacijų analizė, skirta centriniam IDH1 mutacijos patvirtinimui iš naviko audinio biopsijos, buvo atlikta visiems tiriamiesiems naudojant OncomineTM Dx Target Test.
Amžiaus mediana buvo 62 metai (intervalas nuo 33 iki 83 metų). Dauguma pacientų buvo moterys (63 %), 57 % − baltaodžiai, 37 % funkcinė būklė pagal ECOG įvertinimą buvo 0 (37 %) arba 1 (62 %). Visiems pacientams jau buvo taikyta bent 1 sisteminio gydymo schema, o 47 % pacientams buvo taikytos dvi gydymo schemos. Dauguma pacientų diagnozės nustatymo metu sirgo intrahepatine cholangiokarcinoma (91 %), o 92 % sirgo metastazavusia liga. Abiejose grupėse 70 % pacientų turėjo R132C mutaciją, 15 % − R132L mutaciją, 12 % − R132G mutaciją, 1,6 % − R132S mutaciją ir 1,1 % − R132H mutaciją.
Pirminė veiksmingumo vertinamoji baigtis buvo išgyvenamumas be ligos progresavimo (IBLP), nustatytas nepriklausomame radiologijos centre (NRC) pagal solidinių navikų atsako vertinimo kriterijus (angl. Response Evaluation Criteria In Solid Tumors, RECIST), v1.1 ir apibrėžtas kaip laikotarpis nuo priskyrimo atsitiktinei imčiai datos iki ligos progresavimo arba mirties nuo bet kokios priežasties.

Bendrasis išgyvenamumas (BI) buvo antrinė veiksmingumo vertinamoji baigtis. Kaip numatyta protokole, didelė dalis (70,5 %) placebo grupės pacientų gydymą pakeitė į Tibsovo po tyrėjo nustatyto radiografinio ligos progresavimo.
Veiksmingumo rezultatai yra apibendrinti 5 lentelėje.

	5 lentelė. Veiksmingumo rezultatai pacientams, kuriems buvo lokaliai progresavusi ar metastazavusi cholangiokarcinoma

	Vertinamoji baigtis
	Ivosidenibas
(500 mg per parą)
	Placebas


	Išgyvenamumas be ligos progresavimo (IBLP) NRC vertinimu
	N = 124
	N = 61

	
Reiškiniai, n ( %)


Ligos progresavimas

Mirtis
	76 (61)

64 (52)

12 (10)
	50 (82)

44 (72)

6 (10)

	
IBLP mediana, mėnesiai (95 % PI)
	2,7 (1,6, 4,2)
	1,4 (1,4, 1,6)

	
Rizikos santykis (95 % PI)1


P rodmuo2
	0,37 (0,25, 0,54)

<0,0001

	IBLP dažnis ( %)3

6 mėnesiai
12 mėnesių
	32,0

21,9
	NĮ
NĮ

	
	Ivosidenibas
(500 mg per parą)
	Placebas

	Bendrasis išgyvenamumas4
	N = 126
	N = 61

	
Mirtys, n ( %)
	100 (79)
	50 (82)

	
BI mediana (mėnesiai, 95 % PI)
	10,3 (7,8, 12,4)
	7,5 (4,8, 11,1)

	
Rizikos santykis (95 % PI)1
P rodmuo2
	0,79 (0,56, 1,12)

0,093

	NRC: nepriklausomas radiologijos centras; PI: pasikliautinieji intervalai; NĮ = neįvertinama.

1 Rizikos santykis apskaičiuotas naudojant stratifikuotą Cox regresijos modelį. Stratifikacijos veiksnys yra ankstesnių gydymo schemų skaičius atsitiktinės atrankos metu.
2 P rodmuo apskaičiuotas pagal vienpusį stratifikuotą log-rank testą, nekoreguojant dėl gydymo keitimo. Stratifikacijos veiksnys yra ankstesnių gydymo schemų skaičius atsitiktinės atrankos metu.
3 Remiantis Kaplan-Meier įverčiu. Nė vienas pacientas, atsitiktinės atrankos būdu priskirtas vartoti placebą, nepasiekė 6 mėnesių ar ilgesnio IBLP.

4 BI rezultatai pagrįsti galutine BI analize (remiantis 150 mirties atvejų; duomenų rinkimo pabaiga: 2020 m. gegužės 31 d.), kuri buvo atlikta praėjus 16 mėnesių po galutinės IBLP analizės (duomenų rinkimo pabaiga: 2019 m. sausio 31 d.). 




2 paveikslas.
Išgyvenamumo be ligos progresavimo Kaplan Meier kreivės (remiantis NRC duomenimis)

3 paveikslas.
Bendrojo išgyvenamumo Kaplan-Meier kreivės
[image: image4.emf]
Vaikų populiacija

Europos vaistų agentūra atleido nuo įpareigojimo pateikti Tibsovo tyrimų duomenis su visais vaikų populiacijos pogrupiais, sergančiais ūmine mieloidine leukemija, taip pat visų ligų, priskiriamų piktybinių navikų kategorijai (išskyrus centrinės nervų sistemos, kraujodaros ir limfinio audinio navikus), ir centrinės nervų sistemos piktybinių navikų indikacijoms. 
(Vartojimo vaikams informacija pateikiama 4.2 skyriuje).

5.2
Farmakokinetinės savybės

Iš viso buvo atlikta 10 klinikinių tyrimų, kuriais remiantis apibūdinta ivosidenibo klinikinė farmakologija. Penki tyrimai buvo atlikti su sveikais asmenimis, o 3 tyrimai − su pacientais, sergančiais progresavusiais piktybiniais navikais, įskaitant 2 tyrimus su cholangiokarcinoma sergančiais pacientais. Du tyrimai atlikti su pacientais, kuriems buvo naujai diagnozuota ŪML ir kuriems ivosidenibas buvo skiriamas kartu su azacitidinu. Farmakokinetinės vertinamosios baigtys buvo analizuojamos kraujo plazmoje ir šlapime. Farmakodinaminės vertinamosios baigtys buvo analizuojamos kraujo plazmoje, šlapime, naviko biopsinėje medžiagoje ir kaulų čiulpuose (tik tyrimų su pacientais, sergančiais progresavusiu piktybiniu naviku, atveju). 

Ivosidenibo 500 mg farmakokinetika nusistovėjus pusiausvyrinei apykaitai buvo panaši pacientams, sirgusiems naujai diagnozuota ŪML ir cholangiokarcinoma.
Absorbcija
Po vienkartinės 500 mg dozės pavartojimo per burną naujai diagnozuota ŪML sergantiems pacientams, gydytiems ivosidenibu ir azacitidinu, bei cholangiokarcinoma sergantiems pacientams laiko iki Cmax atsiradimo (Tmax) mediana buvo maždaug 2 valandos.

Naujai diagnozuota ŪML sergantiems pacientams, gydytiems ivosidenibu (500 mg paros dozė) ir azacitidinu, vidutinė Cmax nusistovėjus pusiausvyrinei apykaitai buvo 6,145 ng/ml (VK %: 34), o vidutinė AUC nusistovėjus pusiausvyrinei apykaitai buvo 106,326 ng val./ml (VK %: 41).

Po vienkartinės 500 mg dozės pavartojimo cholangiokarcinoma sergantiems pacientams vidutinė Cmax buvo 4,060 ng/ml (VK %: 45), o nusistovėjus pusiausvyrinei apykaitai vartojant po 500 mg per parą – 4,799 ng/ml (VK %: 33). AUC buvo 86,382 ng val./ml (VK %: 34). 

Kaupimosi santykis buvo maždaug 1,6 vertinant AUC ir 1,2 vertinant Cmax pacientams, sergantiems naujai diagnozuota ŪML bei gydytiems ivosidenibu ir azacitidino deriniu, ir maždaug 1,5 vertinant AUC ir 1,2 vertinant Cmax pacientams, sergantiems cholangiokarcinoma, per vieną mėnesį, kai ivosidenibo buvo vartojama po 500 mg per parą. Pusiausvyrinės apykaitos koncentracijos kraujo plazmoje dozuojant vieną kartą per parą buvo pasiektos per 14 dienų.

Reikšmingas ivosidenibo Cmax (maždaug 98 %; 90 % PI: 79, 119) ir AUCinf (maždaug 25 %) padidėjimas buvo pastebėtas sveikiems asmenims vienkartinę dozę suvartojus su labai riebiu maistu (maždaug 900–1 000 kalorijų, 56–60 % riebalų) (žr. 4.2 skyrių).
Pasiskirstymas
Remiantis populiacinės farmakokinetinės analizės duomenimis, vidutinis tariamasis ivosidenibo pasiskirstymo tūris nusistovėjus pusiausvyrinei apykaitai (Vc/F) yra 3,20 l/kg (VK %: 47,8) pacientams, sergantiems naujai diagnozuota ŪML bei gydomiems ivosidenibo ir azacitidino deriniu, ir 2,97 l/kg (VK %: 25,9) pacientams, sergantiems cholangiokarcinoma bei gydomiems ivosidenibo monoterapija.
Biotransformacija
Ivosidenibas buvo dominuojantis (> 92 %) komponentas vertinant bendrąjį radioaktyvumą sveikų asmenų kraujo plazmoje. Daugiausia jis metabolizuojamas oksidaciniu būdu, daugiausia dalyvaujant CYP3A4, o nedidelė dalis metabolizuojama vykstant N dealkilinimui ir hidrolizei.

Ivosidenibas sužadina CYP3A4 (įskaitant savo paties metabolizmą), CYP2B6, CYP2C8, CYP2C9 ir gali sužadinti CYP2C19 bei UGT. Todėl jis gali sumažinti šių fermentų substratų sisteminę ekspoziciją (žr. 4.4, 4.5 ir 4.6 skyrius).

Ivosidenibas in vitro slopina P-gp ir gali sužadinti P-gp. Todėl jis gali keisti sisteminę veikliųjų medžiagų, kurias daugiausia perneša P-gp, ekspoziciją. (žr. 4.3 ir 4.5 skyrius).

In vitro duomenys rodo, kad ivosidenibas gali slopinti OAT3, OATP1B1 ir OATP1B3 kliniškai reikšmingomis koncentracijomis, todėl jis gali padidinti sisteminę OAT3, OATP1B1 ar OATP1B3 substratų ekspoziciją (žr. 4.5 skyrių).
Eliminacija
Pacientams, sergantiems naujai diagnozuota ŪML bei gydytiems ivosidenibo ir azacitidino deriniu, vidutinis tariamasis ivosidenibo klirensas nusistovėjus pusiausvyrinei apykaitai buvo 4,6 l/val. (35 %), o vidutinis galutinis pusinės eliminacijos laikas – 98 valandos (42 %).

Pacientams, sergantiems cholangiokarcinoma, vidutinis tariamasis ivosidenibo klirensas nusistovėjus pusiausvyrinei apykaitai buvo 6,1 l/val. (31 %), o vidutinis galutinis pusinės eliminacijos laikas – 129 valandos (102 %). 

Sveikiems asmenims 77 % vienkartinės per burną pavartotos ivosidenibo dozės buvo nustatyta išmatose, 67 % − nepakitusiu pavidalu. Šlapime nustatyta maždaug 17 % vienkartinės per burną pavartotos dozės, 10 % − nepakitusiu pavidalu.

Tiesinis / netiesinis pobūdis
Ivosidenibo AUC ir Cmax didėjo mažiau nei proporcingai dozei vartojant nuo 200 mg iki 1 200 mg vieną kartą per parą (skirtumas nuo rekomenduojamos dozės 0,4–2,4 karto).
Ypatingos populiacijos
Senyvi pacientai
Kliniškai reikšmingo poveikio ivosidenibo farmakokinetikai senyvų pacientų (iki 84 metų amžiaus) organizme nepastebėta. Ivosidenibo farmakokinetika 85 metų ir vyresnių pacientų organizme nėra žinoma (žr. 4.2 skyrių).
Sutrikusi inkstų funkcija
Pacientams, kuriems yra lengvas arba vidutinio sunkumo inkstų funkcijos sutrikimas (aGFG ≥ 30 ml/min./1,73 m2), kliniškai reikšmingo poveikio ivosidenibo farmakokinetikai nepastebėta. Ivosidenibo farmakokinetika pacientams, kuriems yra sunkus inkstų funkcijos sutrikimas (aGFG < 30 ml/min./1,73 m2) arba inkstų nepakankamumas, kurį reikia gydyti dializėmis, nėra žinoma (žr. 4.2 skyrių).

Sutrikusi kepenų funkcija
Taikant NCI klasifikaciją, kliniškai reikšmingo poveikio ivosidenibo farmakokinetikai pacientams, kuriems yra lengvas kepenų funkcijos sutrikimas, nepastebėta. Ivosidenibo farmakokinetika pacientams, kuriems yra naujai diagnozuota ŪML ar kurie serga cholangiokarcinoma ir kuriems yra vidutinio sunkumo ir sunkus kepenų funkcijos sutrikimas, nėra žinoma (žr. 4.2 skyrių). FK duomenų apie pacientus, kurių kepenų funkcijos sutrikimas stratifikuotas pagal Child-Pugh klasifikaciją, nėra.
Kita
Nepastebėta kliniškai reikšmingo poveikio ivosidenibo farmakokinetikai, atsižvelgiant į lytį, rasę, kūno svorį ar funkcinę būklę pagal ECOG.
5.3
Ikiklinikinių saugumo tyrimų duomenys

Saugumo farmakologija

Ivosidenibas gali pailginti QT intervalą, toks poveikis įrodytas in vitro ir in vivo ikiklinikinių tyrimų metu, kai kraujo plazmoje buvo kliniškai reikšmingos koncentracijos.

Kartotinių dozių toksinis poveikis

Tyrimų su gyvūnais metu, esant kliniškai reikšmingai ekspozicijai, ivosidenibas sukėlė patologinių hematologinių pokyčių (hemopoezinių ląstelių skaičiaus sumažėjimą kaulų čiulpuose, limfoidinio audinio kiekio sumažėjimą, eritrocitų masės sumažėjimą kartu su ekstrameduline hematopoeze blužnyje), toksinį poveikį virškinimo traktui, skydliaukės pokyčių (folikulinių ląstelių hipertrofiją / hiperplaziją žiurkėms), toksinį poveikį kepenims (transaminazių aktyvumo padidėjimą, svorio padidėjimą, kepenų ląstelių hipertrofiją ir nekrozę žiurkėms ir kepenų ląstelių hipertrofiją, susijusią su padidėjusiu kepenų svoriu, beždžionėms) ir inkstams (kanalėlių vakuolizaciją ir nekrozę žiurkėms). Toksinis poveikis hematologinei sistemai, virškinimo traktui ir inkstams buvo grįžtamas, o toksinis poveikis kepenims, blužniai bei skydliaukei išliko ir pasibaigus atsistatymo laikotarpiui.

Genotoksinis ir kancerogeninis poveikis
Ivosidenibas nesukėlė mutageninio ar klastogeninio poveikio atliekant įprastinius genotoksiškumo tyrimus in vitro ir in vivo. Kancerogeninio poveikio tyrimų su ivosidenibu nebuvo atlikta.

Toksinis poveikis reprodukcijai ir vystymuisi
Poveikio vaisingumui tyrimų su ivosidenibu nebuvo atlikta. Atlikus 28 dienų kartotinių dozių toksinio poveikio tyrimą su žiurkėmis, kai buvo vartojama netoleruojamo lygio dozė ir klinikinė ekspozicija buvo viršyta maždaug 1,7 karto (remiantis AUC), patelėms buvo pastebėta gimdos atrofija, kuri po 14 dienų atsistatymo laikotarpio išnyko. Patinams buvo pastebėta sėklidžių degeneracija, kai buvo vartojama netoleruojamo lygio dozė ir klinikinė ekspozicija buvo viršyta maždaug 1,2 karto (remiantis AUC) (gyvūnai buvo prieš laiką numarinti).
Atliekant embriono ir vaisiaus vystymosi tyrimus su žiurkėmis, nustatytas mažesnis vaisiaus kūno svoris ir sulėtėjęs skeleto kaulėjimas, nesant toksinio poveikio patelei. Triušiams buvo nustatytas toksinis poveikis patelei, spontaniniai vaikingumo nutrūkimai, sumažėjęs vaisiaus kūno svoris, padažnėjęs vaikingumo nutrūkimas po implantacijos, sulėtėjęs skeleto kaulėjimas ir vidaus organų vystymosi pokyčiai (maža blužnis). Tyrimai su gyvūnais rodo, kad ivosidenibas prasiskverbia per placentą ir yra aptinkamas vaisiaus kraujo plazmoje. Žiurkėms ir triušiams nepageidaujamo poveikio embriono ir vaisiaus vystymuisi nesukeliančios dozės lygis nuo klinikinės ekspozicijos skyrėsi atitinkamai 0,4 karto ir 1,4 karto (remiantis AUC).
6.
FARMACINĖ INFORMACIJA
6.1
Pagalbinių medžiagų sąrašas

Tabletės šerdis

Mikrokristalinė celiuliozė
Kroskarmeliozės natrio druska

Hipromeliozės acetatas sukcinatas

Koloidinis bevandenis silicio dioksidas

Magnio stearatas

Natrio laurilsulfatas (E487)
Tabletės plėvelė

Hipromeliozė

Titano dioksidas (E171)

Laktozė monohidratas

Triacetinas

Indigokarmino aliuminio dažalas (E132)
6.2
Nesuderinamumas

Duomenys nebūtini.

6.3
Tinkamumo laikas

5 metai.

6.4
Specialios laikymo sąlygos

Šio vaistinio preparato laikymui specialių temperatūros sąlygų nereikalaujama. Buteliuką laikyti sandarų, kad vaistinis preparatas būtų apsaugotas nuo drėgmės.

6.5
Talpyklės pobūdis ir jos turinys

Didelio tankio polietileno (DTPE) buteliukas su polipropileno (PP) vaikų sunkiai atidaromu uždoriu ir polietileno (PE) indukcinio šiluminio sandarinimo įdėklu. Kiekviename buteliuke yra 60 plėvele dengtų tablečių ir silikagelio sausiklis DTPE talpyklėje.
6.6
Specialūs reikalavimai atliekoms tvarkyti
Nesuvartotą vaistinį preparatą ar atliekas reikia tvarkyti laikantis vietinių reikalavimų.

7.
REGISTRUOTOJAS

Les Laboratoires Servier 

50, rue Carnot 

92284 Suresnes cedex 

Prancūzija
8.
REGISTRACIJOS PAŽYMĖJIMO NUMERIS (‑IAI)
EU/1/23/1728/001

9.
REGISTRAVIMO / PERREGISTRAVIMO DATA
Registravimo data 2023 m. gegužės 4 d.
10.
TEKSTO PERŽIŪROS DATA
{MMMM m. {mėnesio} mėn.}
Išsami informacija apie šį vaistinį preparatą pateikiama Europos vaistų agentūros tinklalapyje https://www.ema.europa.eu.
II PRIEDAS

REGISTRACIJOS SĄLYGOS

A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ
B.
TIEKIMO IR VARTOJIMO SĄLYGOS AR APRIBOJIMAI
C.
KITOS SĄLYGOS IR REIKALAVIMAI REGISTRUOTOJUI

D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI
A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)
Les Laboratoires Servier Industrie 

905, route de Saran 

45520 Gidy
Prancūzija

B.
TIEKIMO IR VARTOJIMO SĄLYGOS AR APRIBOJIMAI

Riboto išrašymo receptinis vaistinis preparatas (žr. I priedo [preparato charakteristikų santraukos] 4.2 skyrių).

C.
KITOS SĄLYGOS IR REIKALAVIMAI REGISTRUOTOJUI
· Periodiškai atnaujinami saugumo protokolai (PASP)
Šio vaistinio preparato PASP pateikimo reikalavimai išdėstyti Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje.
Registruotojas pirmąjį šio vaistinio preparato PASP pateikia per 6 mėnesius nuo registracijos dienos.
D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI

· Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.
Atnaujintas rizikos valdymo planas turi būti pateiktas:
· pareikalavus Europos vaistų agentūrai;
· kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.
· Papildomos rizikos mažinimo priemonės
Prieš pateikdamas Tibsovo kiekvienos valstybės narės rinkai, registruotojas turi suderinti mokomosios programos turinį ir formatą, įskaitant komunikacijos būdą, platinimo būdą ir bet kokius kitus programos aspektus su nacionaline kompetentinga institucija.

Mokomoji programa yra skirta ŪML sergantiems pacientams, kuriems paskirtas Tibsovo, siekiant suteikti papildomos informacijos apie nustatytą svarbią diferenciacijos sindromo riziką.

Registruotojas užtikrins, kad visose šalyse narėse, kuriose į rinką tiekiamas Tibsovo, visiems pacientams, kuriems, tikėtina, bus skirtas Tibsovo, būtų pateikta mokomoji pakuotė, kurioje yra:
Pacientų informavimo paketas:

· Informacinis lapelis pacientui

· Paciento įspėjamoji kortelė:

· informacija ŪML sergantiems pacientams, kad gydymas Tibsovo gali sukelti diferenciacijos sindromą;
· saugumo problemų keliančių požymių ar simptomų aprašymas ir informacija, kada kreiptis į medikus, jei įtariamas diferenciacijos sindromas;
· įspėjamoji žinutė bet kuriuo metu (įskaitant skubios pagalbos teikimą) pacientą gydantiems sveikatos priežiūros specialistams, kad pacientas vartoja Tibsovo;
· Tibsovo paskyrusio gydančio gydytojo kontaktiniai duomenys;
· informacija apie būtinybę nuolat nešiotis su savimi ir pateikti bet kuriam sveikatos priežiūros specialistui.

Paciento įspėjamoji kortelė bus integruota į pakuotę, o jos turinys bus suderintas kaip ženklinimo dalis (III priedas).

III PRIEDAS

ŽENKLINIMAS IR PAKUOTĖS LAPELIS

A. ŽENKLINIMAS

INFORMACIJA ANT IŠORINĖS PAKUOTĖS

KARTONO DĖŽUTĖ

1.
VAISTINIO PREPARATO PAVADINIMAS
Tibsovo 250 mg plėvele dengtos tabletės

ivosidenibas

2.
VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)

Kiekvienoje plėvele dengtoje tabletėje yra 250 mg ivosidenibo.

3.
PAGALBINIŲ MEDŽIAGŲ SĄRAŠAS
Sudėtyje yra laktozės. Daugiau informacijos pateikiama pakuotės lapelyje.
4.
FARMACINĖ FORMA IR KIEKIS PAKUOTĖJE
Plėvele dengta tabletė
60 plėvele dengtų tablečių

5.
VARTOJIMO METODAS IR BŪDAS (‑AI)
Prieš vartojimą perskaitykite pakuotės lapelį.

Vartoti per burną.
6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE
Laikyti vaikams nepastebimoje ir nepasiekiamoje vietoje.

7.
KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)
Sausiklio nuryti negalima.

8.
TINKAMUMO LAIKAS
EXP

9.
SPECIALIOS LAIKYMO SĄLYGOS
Buteliuką laikyti sandarų, kad vaistas būtų apsaugotas nuo drėgmės.
10.
SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)
11.
REGISTRUOTOJO PAVADINIMAS IR ADRESAS
Les Laboratoires Servier 

50, rue Carnot 

92284 Suresnes cedex 

Prancūzija
12.
REGISTRACIJOS PAŽYMĖJIMO NUMERIS (‑IAI)
EU/1/23/1728/001

13.
SERIJOS NUMERIS
Lot

14.
PARDAVIMO (IŠDAVIMO) TVARKA
Receptinis vaistas.
15.
VARTOJIMO INSTRUKCIJA
16.
INFORMACIJA BRAILIO RAŠTU
Tibsovo 250 mg
17.
UNIKALUS IDENTIFIKATORIUS – 2D BRŪKŠNINIS KODAS
2D brūkšninis kodas su nurodytu unikaliu identifikatoriumi.
18.
UNIKALUS IDENTIFIKATORIUS – ŽMONĖMS SUPRANTAMI DUOMENYS
PC

SN

NN
INFORMACIJA ANT VIDINĖS PAKUOTĖS

BUTELIUKAS

1.
VAISTINIO PREPARATO PAVADINIMAS
Tibsovo 250 mg plėvele dengtos tabletės

ivosidenibas

2.
VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)

Kiekvienoje plėvele dengtoje tabletėje yra 250 mg ivosidenibo.

3.
PAGALBINIŲ MEDŽIAGŲ SĄRAŠAS
Sudėtyje yra laktozės. Daugiau informacijos pateikiama pakuotės lapelyje.

4.
FARMACINĖ FORMA IR KIEKIS PAKUOTĖJE
Tabletė
60 plėvele dengtų tablečių

5.
VARTOJIMO METODAS IR BŪDAS (‑AI)
Prieš vartojimą perskaitykite pakuotės lapelį.

Vartoti per burną.
6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE
Laikyti vaikams nepastebimoje ir nepasiekiamoje vietoje.

7.
KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)
Sausiklio nuryti negalima.

8.
TINKAMUMO LAIKAS
EXP

9.
SPECIALIOS LAIKYMO SĄLYGOS
Buteliuką laikyti sandarų, kad vaistas būtų apsaugotas nuo drėgmės.
10.
SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

11.
REGISTRUOTOJO PAVADINIMAS IR ADRESAS

Les Laboratoires Servier 

12.
REGISTRACIJOS PAŽYMĖJIMO NUMERIS (‑IAI)
EU/1/23/1728/001

13.
SERIJOS NUMERIS
Lot

14.
PARDAVIMO (IŠDAVIMO) TVARKA
Receptinis vaistas.
15.
VARTOJIMO INSTRUKCIJA
16.
INFORMACIJA BRAILIO RAŠTU
17.
UNIKALUS IDENTIFIKATORIUS – 2D BRŪKŠNINIS KODAS
18.
UNIKALUS IDENTIFIKATORIUS – ŽMONĖMS SUPRANTAMI DUOMENYS
PACIENTO ĮSPĖJAMOSIOS KORTELĖS TURINYS

PACIENTO ĮSPĖJAMOJI KORTELĖ − ŪMINĖ MIELOIDINĖ LEUKEMIJA

Tibsovo 250 mg plėvele dengtos tabletės

ivosidenibas
Informacija pacientui, gydomam nuo ūminės mieloidinės leukemijos

Šioje paciento įspėjamojoje kortelėje pateikiama Jums ir sveikatos priežiūros specialistams svarbi informacija apie Tibsovo.

· Šią kortelę visada turėkite su savimi.

· Pasakykite bet kuriam gydytojui, vaistininkui ar slaugytojui, kad vartojate Tibsovo.

· Nedelsdami kreipkitės į sveikatos priežiūros specialistą ir parodykite jam paciento įspėjamąją kortelę, jeigu Jums pasireiškia bet kuris iš toliau išvardytų simptomų.

· Įsitikinkite, kad naudojate naujausią šios kortelės versiją. Tai bus ta versija, kurią rasite naujausioje savo tablečių dėžutėje.

Apie Jūsų gydymą
· Tibsovo yra vartojamas ūmine mieloidine leukemija (ŪML) sergantiems suaugusiesiems gydyti ir skiriamas kartu su kitu vaistu nuo vėžio, vadinamu „azacitidinu“. Tibsovo vartojamas tik tiems pacientams, kurių ŪML yra susijusi su IDH1 baltymo pokyčiu (mutacija).

· Tibsovo gali sukelti sunkų šalutinį poveikį, įskaitant sunkią būklę, vadinamą diferenciacijos sindromu.

· Negydomas diferenciacijos sindromas gali būti pavojingas gyvybei.

· Diferenciacijos sindromas ŪML sergantiems pacientams pasireikšdavo praėjus ne daugiau kaip 46 dienoms nuo gydymo pradžios.
Jei pasireiškė bet kuris iš toliau išvardytų diferenciacijos sindromo simptomų, skubiai kreipkitės į medikus:

· karščiavimas;
· kosulys;
· kvėpavimo pasunkėjimas;
· išbėrimas;
· sumažėjęs šlapinimasis;
· svaigulys ar galvos sukimasis;
· greitas kūno svorio didėjimas;
· rankų ar kojų patinimas.
Daugiau informacijos pateikiama Tibsovo pakuotės lapelyje.

Informacija sveikatos priežiūros specialistams

· Negydomas Tibsovo vartojantiems pacientams pasireiškęs diferenciacijos sindromas gali būti pavojingas gyvybei arba mirtinas.

· Diferenciacijos sindromas ŪML sergantiems pacientams pasireikšdavo praėjus ne daugiau kaip 46 dienoms nuo gydymo pradžios.

· Diferenciacijos sindromas yra susijęs su greita mieloidinių ląstelių proliferacija ir diferenciacija.
Jo simptomai yra:

Neinfekcinė leukocitozė, periferinė edema, karščiavimas, dusulys, skystis pleuros ertmėje, hipotenzija, hipoksija, plaučių edema, pneumonitas, skystis perikardo ertmėje, išbėrimas, skysčių perteklius, naviko lizės sindromas ir kreatinino koncentracijos padidėjimas.
· Jeigu įtariamas diferenciacijos sindromas, reikia skirti sisteminio poveikio kortikosteroidų ir pradėti stebėti hemodinamiką, kol simptomai išnyks, bet ne trumpiau kaip 3 dienas.
Daugiau informacijos pateikiama Tibsovo preparato charakteristikų santraukoje.
Užpildykite šį skyrių

Paciento vardas ir pavardė:____________________________________________________________

Gimimo data: ______________________________________________________________________

Tibsovo vartojimo pradžios data ir dozė: _________________________________________________

Skiriantis gydytojas / ligoninės kontaktiniai duomenys skubiam atvejui: __________________________________________________________________________________
B. PAKUOTĖS LAPELIS
Pakuotės lapelis: informacija pacientui

Tibsovo 250 mg plėvele dengtos tabletės

ivosidenibas
[image: image5.png]


Vykdoma papildoma šio vaisto stebėsena. Tai padės greitai nustatyti naują saugumo informaciją. Mums galite padėti pranešdami apie bet kokį Jums pasireiškiantį šalutinį poveikį. Apie tai, kaip pranešti apie šalutinį poveikį, žr. 4 skyriaus pabaigoje.
Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

-
Neišmeskite šio lapelio, nes vėl gali prireikti jį perskaityti.

-
Jeigu kiltų daugiau klausimų, kreipkitės į gydytoją arba slaugytoją.

-
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

-
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba slaugytoją. Žr. 4 skyrių.

Apie ką rašoma šiame lapelyje?

1.
Kas yra Tibsovo ir kam jis vartojamas

2.
Kas žinotina prieš vartojant Tibsovo
3.
Kaip vartoti Tibsovo
4.
Galimas šalutinis poveikis

5.
Kaip laikyti Tibsovo
6.
Pakuotės turinys ir kita informacija

1.
Kas yra Tibsovo ir kam jis vartojamas
Kas yra Tibsovo

Tibsovo sudėtyje yra veikliosios medžiagos ivosidenibo. Tai yra vaistas, vartojamas tam tikroms vėžio rūšims gydyti, kai baltymą, kuris yra vadinamas IDH1 ir atlieka svarbią funkciją ląstelėms gaminant energiją, gaminantys genai yra mutavę (pakitę). Kai IDH1 genas mutuoja, IDH1 baltymas pakinta ir tinkamai neveikia, todėl ląstelėje atsiranda pokyčių, dėl kurių gali išsivystyti vėžys. Tibsovo blokuoja mutavusią IDH1 baltymo formą ir padeda sulėtinti arba sustabdyti vėžio augimą.

Kam vartojamas Tibsovo

Tibsovo yra vartojamas suaugusiesiems gydyti:

· ūminę mieloidinę leukemiją (ŪML). Pacientams, sergantiems ŪML, Tibsovo skiriamas kartu su kitu vaistu nuo vėžio, vadinamu „azacitidinu“;
· tulžies latakų vėžį (dar vadinamą „cholangiokarcinoma“). Tibsovo vartojamas vienas (be kitų vaistų) pacientams, kurių tulžies latakų vėžys yra išplitęs į kitas kūno dalis ir kuriems jau buvo skirta bent viena ankstesnė gydymo schema, gydyti.

Tibsovo vartojamas tik pacientams, kurių ŪML arba tulžies latakų vėžys yra susiję su IDH1 baltymo pokyčiu (mutacija).
2.
Kas žinotina prieš vartojant Tibsovo
Prieš nuspręsdamas, ar šis vaistas Jums tinka, gydytojas atliks tyrimą, kad patikrintų, ar turite IDH1 baltymo mutaciją.

Tibsovo vartoti draudžiama:
· jeigu yra alergija ivosidenibui arba bet kuriai pagalbinei šio vaisto medžiagai (jos išvardytos 6 skyriuje);
· jeigu jau vartojate tokių vaistų kaip dabigatranas (vaistas, vartojamas kraujo krešulių susidarymo profilaktikai), paprastoji jonažolė (augalinis vaistas, vartojamas nuo depresijos ir nerimo), rifampicinas (vaistas, vartojamas bakterinėms infekcijoms gydyti) arba tam tikri vaistai, vartojami epilepsijai gydyti (pvz., karbamazepinas, fenobarbitalis, fenitoinas);
· jeigu yra įgimtas širdies sutrikimas, vadinamas „įgimtu ilgo QTc sindromu“;
· jeigu Jūsų kraujo giminaičiams yra buvę staigios mirties atvejų arba nenormalus ar nereguliarus širdies plakimas apatinėse širdies kamerose;
· jeigu Jums yra sunkus širdies elektrinės veiklos sutrikimas, darantis įtaką širdies ritmui ir vadinamas „QTc pailgėjimu“.

Jei Jums tinka bet kuri paminėta būklė, Tibsovo nevartokite. Jei abejojate, pasitarkite su gydytoju arba slaugytoju.

Įspėjimai ir atsargumo priemonės

QTc intervalo pailgėjimas
Tibsovo gali sukelti sunkią būklę, vadinamą QTc intervalo pailgėjimu, kuris gali sukelti neritmišką širdies plakimą ir gyvybei pavojingą aritmiją (nenormalų širdies elektrinį aktyvumą, kuris turi įtakos jos ritmui). Prieš gydymą Tibsovo ir jo metu gydytojas turi patikrinti Jūsų širdies elektrinį aktyvumą (žr. poskyrį „Reguliarūs tyrimai“). 

Jeigu pavartojus Tibsovo jaučiate svaigulį, galvos sukimąsi, stiprų širdies plakimą ar alpulį (taip pat žr. 4 skyrių), skubiai kreipkitės į medikus.
Gydymo metu, prieš pradėdami vartoti bet kokį naują vaistą, pasakykite gydytojams, kad vartojate Tibsovo, nes vaistai gali padidinti širdies ritmo sutrikimo riziką.
Jeigu Jums pasireikš bet kuris iš aukščiau paminėtų sunkaus šalutinio poveikio reiškinių, Jūsų gydytojas gali skirti kitų vaistų jam gydyti ir nurodyti tam tikram laikotarpiui arba visiškai nutraukti Tibsovo vartojimą.
Pasitarkite su gydytoju, prieš pradėdami vartoti Tibsovo:

· jeigu yra širdies sutrikimų arba turite problemų dėl nenormalaus elektrolitų (pvz., natrio, kalio, kalcio ar magnio) kiekio;

· jeigu vartojate tam tikrų širdį paveikti galinčių vaistų (pvz., vartojamų nuo aritmijos ir vadinamų antiaritminiais vaistais, kai kurių antibiotikų, kai kurių priešgrybelinių vaistų ir vaistų nuo pykinimo ir vėmimo, žr. skyrių „Kiti vaistai ir Tibsovo“);

· jeigu yra inkstų sutrikimų;

· jeigu yra kepenų sutrikimų.
Reguliarūs tyrimai
Prieš gydymą Tibsovo ir jo metu gydytojas Jus atidžiai stebės. Jums reikės reguliariai užrašyti elektrokardiogramą (EKG; širdies elektrinio aktyvumo įrašas) Jūsų širdies ritmui stebėti. EKG Jums bus užrašoma prieš pradedant gydymą Tibsovo, vieną kartą per savaitę pirmąsias tris gydymo savaites ir vėliau kas mėnesį. Gydytojo nurodymu gali būti užrašoma papildoma EKG. Jei pradėsite vartoti tam tikrų vaistų, galinčių paveikti Jūsų širdį, prieš pradedant gydymą nauju vaistu ir prireikus gydymo juo metu Jums bus užrašyta EKG.

Prieš pradedant gydymą Tibsovo ir vėliau reguliariai Jums taip pat bus atliekamas kraujo tyrimas.

Prireikus gydytojas gali sumažinti Tibsovo dozę arba laikinai ar visiškai nutraukti jo vartojimą.
Vaikams ir paaugliams

Jaunesniems kaip 18 metų vaikams ir paaugliams šio vaisto skirti negalima, nes duomenų apie jo vartojimą tokios amžiaus grupės pacientams nėra.

Kiti vaistai ir Tibsovo
Jeigu vartojate ar neseniai vartojote kitų vaistų arba nesate dėl to tikri, apie tai pasakykite gydytojui, nes kiti vaistai gali sumažinti Tibsovo veiksmingumą ar padidinti šalutinio poveikio riziką arba Tibsovo gali turėti įtakos šių kitų vaistų poveikiui. 

Ypač svarbu pasakyti gydytojui, jei vartojate bet kurį iš toliau išvardytų vaistų, kad gydytojas galėtų nuspręsti, ar reikia keisti Jūsų gydymą:

· antibiotikai, vartojami nuo bakterinių infekcijų (pvz., eritromicinas, klaritromicinas, benzilpenicilinas, ciprofloksacinas, levofloksacinas);

· varfarinas (vartojamas kraujo krešulių susidarymo profilaktikai);

· vaistai nuo grybelių infekcijų (pvz., itrakonazolas, ketokonazolas, flukonazolas, izavukonazolas, pozakonazolas, vorikonazolas);

· širdies ritmą veikiantys vaistai, vadinami antiaritminiais vaistais (pvz., diltiazemas, verapamilis, chinidinas);

· pykinimui ir vėmimui slopinti vartojami vaistai, vadinami antiemetikais (pvz., aprepitantas, ondansetronas, tropisetronas, granisetronas);

· po organų persodinimo vartojami vaistai, vadinami imunosupresantais (pvz., ciklosporinas, everolimuzas, sirolimuzas, takrolimuzas);

· vaistai nuo ŽIV (pvz., raltegraviras, ritonaviras, atazanaviras);
· alfentanilis (vartojamas anestezijai operacijos metu);

· fentanilis (vartojamas stipriam skausmui malšinti);

· pimozidas (vartojamas nuo šizofrenijos);

· vaistai, vartojami vėžiui gydyti (pvz., ciklofosfamidas, ifosfamidas, paklitakselis);

· metadonas (vartojamas nuo priklausomybės morfinui ar heroinui arba stipriam skausmui malšinti);

· vaistai, vartojami nuo 2 tipo cukrinio diabeto (pvz., pioglitazonas, repaglinidas);

· omeprazolas (vartojamas nuo skrandžio opų ir rūgšties refliukso);

· furozemidas (vartojamas nuo skysčių kaupimosi, vadinamo edema);

· padidėjusiam cholesterolio kiekiui mažinti vartojami vaistai, vadinami statinais (pvz., atorvastatinas, pravastatinas, rozuvastatinas);
· lamotriginas (vartojamas nuo epilepsijos).
Tibsovo vartojimas su maistu ir gėrimais
Gydymo Tibsovo metu nevalgykite greipfrutų arba negerkite greipfrutų sulčių, nes tai gali turėti įtakos šio vaisto veikimui.

Nėštumas, žindymo laikotarpis ir vaisingumas
Tibsovo nerekomenduojama vartoti nėštumo metu, nes jis gali pakenkti negimusiam vaikui. Vaisingo amžiaus moterys prieš pradedant gydymą Tibsovo turi atlikti nėštumo testą ir gydymo metu vengti pastoti.
Jeigu esate nėščia, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju. Jei Tibsovo vartojimo metu pastojote, nedelsdama kreipkitės į gydytoją arba slaugytoją.
Kontracepcija
Tibsovo negalima vartoti nėštumo metu, nes jis gali pakenkti negimusiam vaikui. Moterys, kurios gali pastoti, arba vyrai, kurių partnerės gali pastoti, gydymo Tibsovo metu ir mažiausiai 1 mėnesį po paskutinės dozės suvartojimo turi naudoti veiksmingas kontracepcijos priemones, kad būtų išvengta nėštumo.

Tibsovo gali trikdyti tinkamą hormoninių kontraceptikų veikimą. Jei Jūs arba Jūsų partneris vartojate hormonines kontraceptines priemones (pvz., kontraceptines tabletes, kontraceptinius pleistrus ar implantus), taip pat turite naudoti barjerinį metodą (pvz., prezervatyvus arba diafragmą), kad būtų išvengta nėštumo. Pasitarkite su gydytoju arba slaugytoju dėl Jums tinkamo kontracepcijos metodo.
Žindymo laikotarpis

Ar Tibsovo patenka į motinos pieną, nežinoma. Gydymo Tibsovo metu ir mažiausiai 1 mėnesį po paskutinės dozės vartojimo kūdikio krūtimi maitinti negalima.
Vaisingumas

Nežinoma, ar Tibsovo turi įtakos vaisingumui. Jei nerimaujate dėl savo vaisingumo Tibsovo vartojimo metu, pasitarkite su gydytoju.
Vairavimas ir mechanizmų valdymas

Šis vaistas gebėjimą vairuoti ir naudoti bet kokius įrankius ar valdyti mechanizmus veikia silpnai. Jei pavartoję Tibsovo pasijutote blogai, nevairuokite ir nenaudokite jokių įrankių ar nevaldykite mechanizmų, kol vėl pasijusite gerai.
Tibsovo sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto vienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

3.
Kaip vartoti Tibsovo
Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba slaugytoją.

Rekomenduojama dozė yra 2 tabletės (500 mg ivosidenibo), kurias reikia gerti vieną kartą per parą kasdien maždaug tuo pačiu metu.

Gydytojas gali nurodyti vartoti 1 tabletę (250 mg ivosidenibo), jei vartojate kai kurių kitų vaistų arba kad geriau toleruotumėte galimą šalutinį poveikį.

· Tabletes vartokite be maisto. Negalima nieko valgyti 2 valandas prieš tablečių vartojimą ir 1 valandą po jo.
· Tabletes nurykite sveikas, užgerdami vandeniu.

· Nenurykite buteliuke esančio sausiklio. Sausiklis padeda apsaugoti tabletes nuo drėgmės (žr. 5 ir 6 skyrius).

· Jei išgėrę įprastinę dozę vemiate, papildomų tablečių nevartokite. Kitą dozę vartokite kaip įprasta kitą dieną.
Ką daryti pavartojus per didelę Tibsovo dozę

Jei netyčia pavartojote daugiau tablečių nei skyrė gydytojas, nedelsdami kreipkitės į medikus ir pasiimkite su savimi vaisto buteliuką.

Pamiršus pavartoti Tibsovo
Jei pamiršote pavartoti dozę arba jos neišgėrėte įprastu metu, išgerkite tabletes kuo greičiau, išskyrus atvejus, kai kitą dozę reikia išgerti 12 valandų laikotarpiu. Negalima vartoti dviejų dozių 12 valandų laikotarpiu. Kitą dozę vartokite kaip įprasta kitą dieną.
Nustojus vartoti Tibsovo
Šio vaisto reikia vartoti tol, kol gydytojas nurodys nutraukti jo vartojimą. Nenutraukite tablečių vartojimo, prieš tai nepasitarę su gydytoju.
Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.
4.
Galimas šalutinis poveikis
Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Sunkus šalutinis poveikis
Jei pasireiškė bet kuris toliau paminėtas šalutinis poveikis, skubiai kreipkitės į medikus. Toliau išvardytus simptomus gali sukelti sunkios būklės, vadinamos diferenciacijos sindromu arba QTc intervalo pailgėjimu, kurios abi gali būti pavojingos gyvybei.

· Širdies ritmo sutrikimai (QTc intervalo pailgėjimas)
Nedelsdami kreipkitės į gydytoją, jei pastebėsite širdies plakimo pokyčių arba pajusite svaigulį, galvos sukimąsi ar alpulį. Tai gali būti širdies sutrikimo, vadinamo QT pailgėjimu, požymiai (gali pasireikšti ne rečiau kaip 1 iš 10 asmenų).
Kitoks šalutinis poveikis
Pasakykite gydytojui, jei pastebėjote bet kokį toliau paminėtą šalutinį poveikį.
ŪML sergantiems pacientams
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):

· vėmimas;

· neutropenija (mažas neutrofilų, t. y. tam tikro tipo baltųjų kraujo ląstelių, kovojančių su infekcijomis, kiekis);

· trombocitopenija (mažas trombocitų kiekis kraujyje, galintis sukelti kraujavimą ir mėlynes);

· leukocitozė (didelis baltųjų kraujo ląstelių kiekis);

· nemiga (miego sutrikimai);

· galūnių skausmas, sąnarių skausmas;

· galvos skausmas;
· svaigulys;
· nugaros skausmas.
Dažni šalutinio poveikio reiškiniai (gali pasireikšti rečiau kaip 1 iš 10 asmenų):

· burnos ar gerklės skausmas; 
· periferinė neuropatija (rankų ir kojų nervų pažeidimas, sukeliantis skausmą ar tirpimą, deginimą ir dilgčiojimą);
· leukopenija (mažas baltųjų kraujo ląstelių kiekis).
Tulžies latako vėžiu sergantiems pacientams
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):

· nuovargis;

· pykinimas;

· pilvo skausmas;

· viduriavimas;

· sumažėjęs apetitas;

· ascitas (skysčių kaupimasis pilve);

· vėmimas;

· mažakraujystė (mažas raudonųjų kraujo ląstelių kiekis);

· galvos skausmas;

· kepenų funkcijos tyrimų rodmenų pokyčiai (padidėjęs aspartataminotransferazės aktyvumas); 

· periferinė neuropatija (rankų ir kojų nervų pažeidimas, sukeliantis skausmą ar tirpimą, deginimą ir dilgčiojimą);

· išbėrimas;

· padidėjęs bilirubino (raudonųjų kraujo ląstelių irimo produkto) kiekis kraujyje, galintis sukelti odos ir akių pageltimą.
Dažni šalutinio poveikio reiškiniai (gali pasireikšti rečiau kaip 1 iš 10 asmenų):

· sumažėjęs baltųjų kraujo ląstelių kiekis;

· sumažėjęs trombocitų kiekis;

· kepenų funkcijos tyrimų rodmenų pokyčiai (padidėjęs alaninaminotransferazės aktyvumas); 

· griuvimas;

· hiperbilirubinemija (didelis bilirubino kiekis kraujyje);

· cholestazinė gelta (tulžies susikaupimas, sukeliantis odos ar akių pageltimą).
Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba slaugytojui. Apie šalutinį poveikį taip pat galite pranešti tiesiogiai naudodamiesi V priede nurodyta nacionaline pranešimo sistema. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.
Kaip laikyti Tibsovo
Šį vaistą laikykite vaikams nepastebimoje ir nepasiekiamoje vietoje.

Ant buteliuko etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šio vaisto laikymui specialių temperatūros sąlygų nereikalaujama. Laikyti gamintojo pakuotėje, kad vaistas būtų apsaugotas nuo drėgmės. Sausiklį laikyti buteliuke (žr. 6 skyrių).
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6.
Pakuotės turinys ir kita informacija
Tibsovo sudėtis
· Veiklioji medžiaga yra ivosidenibas. Kiekvienoje plėvele dengtoje tabletėje yra 250 mg ivosidenibo.

· Pagalbinės medžiagos yra mikrokristalinė celiuliozė, kroskarmeliozės natrio druska, hipromeliozės acetatas sukcinatas, koloidinis bevandenis silicio dioksidas, magnio stearatas, natrio laurilsulfatas (E487), hipromeliozė, titano dioksidas (E171), laktozė monohidratas, triacetinas ir indigokarmino aliuminio dažalas (E132) (žr. 2 skyrių „Tibsovo sudėtyje yra laktozės ir natrio“).
Tibsovo išvaizda ir kiekis pakuotėje

· Plėvele dengtos tabletės yra mėlynos, ovalo formos, vienoje jų pusėje įspausta „IVO“, kitoje pusėje – „250“.

· Tibsovo tiekiamas plastikiniuose buteliukuose, kuriuose yra po 60 plėvele dengtų tablečių ir sausiklis. Buteliukai supakuoti į kartonines dėžutes; kiekvienoje dėžutėje yra 1 buteliukas.
Registruotojas

Les Laboratoires Servier 

50 rue Carnot

92284 Suresnes Cedex

Prancūzija

Gamintojas
Les Laboratoires Servier Industrie

905, route de Saran

45520 Gidy

Prancūzija
Jeigu apie šį vaistą norite sužinoti daugiau, kreipkitės į vietinį registruotojo atstovą:
	België/Belgique/Belgien

S.A. Servier Benelux N.V.

Tél/Tel: +32 (0)2 529 43 11


	Lietuva

UAB “SERVIER PHARMA”

Tel: +370 (5) 2 63 86 28

	България
Сервие Медикал ЕООД

Тел.: +359 2 921 57 00


	Luxembourg/Luxemburg

S.A. Servier Benelux N.V.

Tél/Tel: +32 (0)2 529 43 11



	Česká republika

Servier s.r.o.

Tel: +420 222 118 111
	Magyarország

Servier Hungaria Kft.

Tel.: +36 1 238 7799



	Danmark

Servier Danmark A/S

Tlf.: +45 36 44 22 60


	Malta

V.J. Salomone Pharma Ltd 

Tel: + 356 21 22 01 74

	Deutschland

Servier Deutschland GmbH

Tel: +49 (0)89 57095 01


	Nederland

Servier Nederland Farma B.V.

Tel: +31 (0)71 5246700



	Eesti
Servier Laboratories OÜ 

Tel: + 372 664 5040


	Norge

Servier Danmark A/S
Tlf: +45 36 44 22 60



	Eλλάδα
ΣΕΡΒΙΕ ΕΛΛΑΣ ΦΑΡΜΑΚΕΥΤΙΚΗ ΕΠΕ

Τηλ: +30 210 939 1000


	Österreich

Servier Austria GmbH

Tel: +43 (1) 524 39 99



	España

Laboratorios Servier S.L.

Tel: +34 91 748 96 30


	Polska

Servier Polska Sp. z o.o.

Tel.: +48 (0) 22 594 90 00

	France

Les Laboratoires Servier

Tél: +33 (0)1 55 72 60 00


	Portugal

Servier Portugal, Lda

Tel: +351 21 312 20 00

	Hrvatska

Servier Pharma, d. o. o.

Tel: +385 (0)1 3016 222

	România

Servier Pharma SRL

Tel: +4 021 528 52 80



	Ireland

Servier Laboratories (Ireland) Ltd.

Tel: +353 (0)1 663 8110


	Slovenija

Servier Pharma d. o. o. 

Tel: +386 (0)1 563 48 11

	Ísland

Servier Laboratories

c/o Icepharma hf

Sími: +354 540 8000


	Slovenská republika

Servier Slovensko spol. s r.o.

Tel: +421 (0) 2 5920 41 11

	Italia

Servier Italia S.p.A.

Tel: +39 06 669081
	Suomi/Finland

Servier Finland Oy

Puh/Tel: +358 (0)9 279 80 80



	Κύπρος

C.A. Papaellinas Ltd.

Τηλ: +357 22741741


	Sverige
Servier Sverige AB

Tel : +46 (0)8 522 508 00



	Latvija

SIA Servier Latvia

Tel: +371 67502039


	


Šis pakuotės lapelis paskutinį kartą peržiūrėtas {MMMM m. {mėnesio} mėn.}.
Kiti informacijos šaltiniai

Išsami informacija apie šį vaistą pateikiama Europos vaistų agentūros tinklalapyje https://www.ema.europa.eu.
Šis lapelis pateikiamas Europos vaistų agentūros tinklalapyje visomis ES/EEE kalbomis.

AG-120 + azacitidinas, mediana (95 % PI) = 24,0 (11,3, 34,1)


Placebas + azacitidinas, mediana (95 % PI) = 7,9 (4,1, 11,3)

Diferenciacijos sindromas ŪML sergantiems pacientams:


�Tibsovo ŪML sergantiems pacientams gali sukelti sunkią būklę, vadinamą diferenciacijos sindromu. Tai yra būklė, kuri paveikia kraujo ląsteles ir negydoma gali būti pavojinga gyvybei.





Nedelsdami kreipkitės į medikus, jei po Tibsovo pavartojimo pasireikš bet kuris iš toliau paminėtų simptomų:


karščiavimas;


kosulys;


kvėpavimo pasunkėjimas;


išbėrimas;


sumažėjęs šlapinimasis;


svaigulys ar galvos sukimasis;


greitas kūno svorio didėjimas;


rankų ar kojų patinimas.





Tai gali būti diferenciacijos sindromo požymiai. 





Pakuotėje yra paciento įspėjamoji kortelė, kurią visada reikia nešiotis su savimi. Joje yra svarbios informacijos Jums ir Jūsų sveikatos priežiūros specialistams apie tai, ką daryti pasireiškus bet kuriam diferenciacijos sindromo simptomui (žr. 4 skyrių).





Diferenciacijos sindromas


Nedelsdami kreipkitės į gydytoją, jei pasireikš bet kuris iš toliau paminėtų simptomų:


karščiavimas;


kosulys;


kvėpavimo pasunkėjimas;


išbėrimas;


sumažėjęs šlapinimasis;


svaigulys ar galvos sukimasis;


greitas kūno svorio didėjimas;


rankų ar kojų patinimas.





Kai kurie arba visi šie simptomai gali būti būklės, vadinamos diferenciacijos sindromu, požymiai (gali pasireikšti ne rečiau kaip 1 iš 10 asmenų).


Diferenciacijos sindromas ŪML sergantiems pacientams pasireikšdavo praėjus ne daugiau kaip 46 dienoms nuo gydymo Tibsovo pradžios.

